text:
Bya Procopios Lumu
OMUNTU ng’afudde bangi tubeera mu maziga na biwoobe era ku ssaawa y’okuziika bangi tetumanya mufu bw’aziikibwa.
Bukedde Ku Ssande alondodde engeri eddiini ez’enjawulo gye ziziikamu abafu n’ensonga lwaki tezifaanaganya nziika.
ABASIRAAMU:
Sheikh Muhammed Kawenda dayirekita wa Nakasero Mosque Tours and Travel e Katwe: Omufu bwe tuba tumuziika, tumwebasa mu kasenge akayitibwa ‘Mwana adaani.’ Yeebakira ku mukono gwe ogwa ddyo ng’atunudde ku kisenge (mu ntaana).
Omutwe gwe gutunula enjuba gy’eva ate ebigere ne bitunula enjuba gy’egwa. Abeera atunudde mu ‘Kibla’ ng’eno era gye tutunula nga tusaala. Kino tukikola bwe tuti kubanga Nabbi Muhammad (SAW) bwe yakola ng’aziika abafu era bwe yalagira naffe okuziika abafu. Era ne bwe tuba twebase mu mbeera eya bulijjo, Omusiraamu olina kusooka kwebakira ku ludda lwo olwa ddyo naye oluvannyuma osobola okukyusa ne weebakira ku ludda olulala.
ABAKATOLIKI:
Munsenyooli Joseph Kalumba atwala Eklezia ya Yezu Kabaka mu Kampala agamba: Omuntu yenna ng’afudde bingi ebibeerawo era bingi ebikolebwa mu Eklezia ne ku ntaana wabula nsinga kumanya bikolebwa mu Eklezia nga tusabira omufu.
Omulambo nga baguleeta mu Eklezia, ebigere bye bitunula ku wolutaali olwo omutwe ne gutunula ku mulyango. Kino kitegeeza nti omufu ono singa azuukira nga Yezu ali ku wolutaali, ayimirira buyimirizi ng’afuna ku bulokozi okuva eri Yezu. Kyokka singa omukulembeze w’Eklezia yenna abeera nga yafudde, omulambo gwe bwe guleetebwa mu Eklezia okusabirwa, wano kikyukamu olwo omutwe gwe tugutunuza mu wolutaali ate ebigere ne bitunula abantu gye batuula. Lwaki? Singa omuntu ono azuukira, asituka n’ayimirira n’alokolebwa wamu nabo.
ABAKRISTAAYO:
Ssaabalabirizi eyawummula, Livingstone Mpalanyi Nkoyoyo agamba: Abakristaayo tetulina nnyo bukwakkulizo nga tuziika wabula ebiseera ebisinga tuziika okusinziira ku nkula y’ensi. Singa tusanga ng’ekitundu we tugenda okuziika waliwo olusozi, omufu tumuziika ng’omutwe gutunudde ku lusozi.
ABASODOKISI:
Rev. Faaza (Protoprezita) Emmanuel Ssekyewa okuva ku kitebe ky’Abasodookisi e Namungoona:
Yesu yazaalibwa Buvanjuba e Beteremu ate nga kye kitangaala ky’ensi yaffe.
Ne bwe tubeera tusaba tulina kutunula Buvanjuba era n’omutwe gw’omufu gye gutunula.
Enjigiriza ey’Abasodokisi etugamba nti amadda ga Mukama waffe Yesu Kristo ag’omulundi ogwokubiri nti Yesu agenda kudda okusala emisango gY’abalamu n’abafu era gwe gunaasinga waakugenda mu Ggeyeena ate abanejjeerera bagende ku mukono ogwa ddyo ogwa Kitaffe Katonda.
“Akagombe nga kavuze, abafu bonna baliva mu ntaana zaabwe ne batunula e Buvanjuba olwo baliraba ekitangaala kubanga Kristo alijjira mu kitiibwa okulamula abalamu n’abafu.
Mu nzikiriza ey’Abasodokisi bwe tuba tuziika omufu, ebigere bitunula Buvanjuba ate omutwe ne gutunula e Bugwanjuba. Kikolebwa bwe kityo kubanga Mukama waffe Yesu Kristo bw’anaaba akomawo omulundi ogwokubiri, tukkiriza nti agenda kuva Buvanjuba kubanga Yesu kitangaala eky’obulamu.
Bonna abaaziikibwa mu mbeera eno, bagenda kuzuukira wamu naye kubanga baaziikibwa ng’ebigere bitunudde Buvanjuba, Yesu gy’anaava ng’akomawo. Bw’anadda, abafu bonna bajja kusituka busitusi bayimirire nga bamutunuulidde olwo baliba bazuukiridde wamu naye.


c: text/html

text:
Bya VIVIEN NAKITENDE
MAAMA olwanzaala n’antwala ewa jjajja azaala taata era nakula simanyi mukwano gwa maama wadde baganda bange abakulu. Bw’afa yakomawo n’andaga baganda bange be nali simanyi era n’andagira okukolagana obulungi nabo mu buli mbeera n’ambuulira na byonna bye yafa tang’ambye,” bwatyo Sulaiman Kaddu ow’e Kitebi bw’anyumya ku ngeri nnyina gye yamulaga abeng’anda ze mu bufu.
Maama bwe yansuula ewa jjajja yateranga okujja naye nga luba lumu na lumu era namulabako bbalirirwe kuba baali baayawukana ne kitange oluvannyuma lw’okufuna obutakkaanya. Wadde saakula naye, nali nkimanyi nti anjagala kuba yajjanga n’ankyalira nga lw’azze andeetera ebintu eby’okukozesa nga engoye n’ebikozesebwa mu kusoma.
Bwe nakulamu, nakimanya nti nalinayo baganda bange abakulu naye maama teyabandaga kuba okujja okukyala yajjanga yekka era eno ku kika nazaalibwayo omu. Olw’okuba maama yajjanga lumu na lumu, saamukkuta kuba teyamalangawo kaseera kawanvu nga buli lw’ajja nsigala mu maziga nga njagala ng’ende naye.
Okulwala kwe
Maama yalwalira ebbanga lya myaka esatu ng’atawaanyizibwa obulwadde obw’enjawulo omwali omusujja ne ssukaali naye engeri gye nali omuto saabimanya nnyo. Engeri gye saabeeranga naye saamanya nnyo kulwala kwe kugenda wala wabula lumu mu 1999 tuba tuli awaka ne jjajja, ne wabaawo omusajja eyajja n’atubikira nga maama bwe yali afudde. Kino kyankuba wala kuba wadde nali sibeera naye, naye ate nali mmwagala era nga nsuubira nti lumu alintwala ne mbeerako naye.
Twagenda mu lumbe e Butalagga mu Masaka naye eno tewali yafaayo kundaga bakulu bange.
Atandika okunzijira
Nga waakayita ennaku bbiri nga tuvudde mu lumbe, natandika okuloota maama nga mmulaba azze okundaba nga bwe yakolanga nga mulamu wabula bwe nazuukukanga nga nkaaba. Kino kyatwala ekiseera ekiwera nga buli kiseera mba mmuloota naye yatuuka ekiseera nga takyajja.
Mba mpeza emyaka 17 maama yakomawo mu kirooto n’ang’amba nnoonye baganda bange tukwatagane era tukolagane bulungi mu nsi eno. Bino nasooka ne mbibuusa amaaso wabula nga buli bwe nteeka omutwe wansi ng’anzijira ate oluusi ng’ajja n’emisana nga nsumagiddemu.
Kino nakitegeezaako jjajja n’agezaako okusiba omuzimu wabula ne bigaana ne bampa amagezi nti buli bw’ang’amba okunoonya baganda bange mmubuuuze wa gye bali ng’endeyo era olwakomawo ne mmubuuuza n’andagirira e Bulenga.
Nasitukiramu ne ng’enda ku kyalo kye yali andaze ne nsanga omukyala ayitibwa Robina Nakimbugwe ng’enda okumubuuza nga ddala kituufu mukulu wange era ono ye yandaga abalala babiri.
Maama bwe naddamu okumuloota ku luno yajja musanyufu nga bw’anneebaza okugondera kye yali ansabye n’ankuutira okukolagana obulungi na buli omu obutasuulirira munne.
Ennaku zino ajjja nga tuludde okulabagana era bw’ajja ng’akugamba nti, ‘Lwaki okyawa banno, genda obalabeko’ era kino bw’okikola takomawo oluusi ajja ng’akukuutira nti olina okukolagana obulungi ne banno kuba bwe kitaabeewo nti tajja kuwummula.
Maama wadde teyatugatta nga mulamu afubye okulaba ng’atugatta nga mufu ssaako n’okukuuma enkolagana yaffe nga nnywevu.

robotstxt: allowed

filter: keep


text:
Beera n'obuvunanyizibwa ku bulamu bwo.
Obuvunanyizibwa kitegeeza okutegeera nti obuwanguzi buva mukusalawo
kiko ekikulu mu byolubiririra ate n'obukulu bwebiseera nebirala
by'ogya okweyamba.
Tambulira bulijjo ku ebyo byewasalawo ebikulu
n'ebyo by'olubirira.
Okusalawo ku ebyo ebikulu mu bulamu bwo bulijjo tobilekera mikwano
gyo gyokka.
Sooka kkola ebyo ebikulu:
Gendera ku ntegeka yo mubukulu bw'ebyo byoyagala okola era toganya
kintu kyonna kuwugula.
Bulijjo lowoleza mu buwanguzi.
Obuwanguzi buli mukukola kyonna kyosobola okuganyula bosoma nabo,okuganyula
gwe wennyini ne abo abakusomesa. Bw'oba omaze okusiima by'okola
mu ngeri eno obubonero bwofuna bukuyamba buyambi kulaba wa w'oyimiridde
naye nga gwe kyoyagala okimanyi.
Sooka otegere abalala kyebagamba oluvannyuma
nawe ogezeeko okulaba nti bakutegera singa oba nga olina kyonnyonnyola.
Okugeza bw'oba olina kyewemulugunya mu mu kuyiga oba bubonero
bwo nga obwo, sooka weteeke mu kifo ky'omusomesa olyoke olabe
ngeri ki gy'oyinza okumunnyonnyola mu namatira.
Nonya bulijjo engeri entuufu ey'okumulungula
mu ebikalubye.
Okugeza bw'oba totegedde by'oyiga toddingana biddingane nga obisoma.
Nonya ekkubo eddala. Tukirira ku musomesawo, ekibinja mwosomera
oba abayamba ku basomesa olabe. Oyinza n'okutukirira
abali ku mulimu gw'okusomesa obukodyo mukuyiga.


text:
Bawala bange mbalaba mutandise okuwaba mu nsonga z’obufumbo. Bangi ku mmwe temukyalina bwesigwa era ensonga eno temugikutte na buvunaanyizibwa. Obwesigwa bwammwe mwogerera bwogerere naye nga temubutadde mu nkola.
Munsonyiwe okutandikira mu kuyomba naye ebintu ebimu bye mukola tebikyasanyusa. Muli mutya? Mbeebaza okumanya ensonga eyabaggya ewammwe ne mutambulira ku mulamwa gw’obufumbo ebbanga lyonna.
Kye mulina okumanya nti obwesigwa nsonga nkulu nnyo mu maka ne mu bulamu obwabulijjo. Omuntu yenna naddala gw’obeera naye bw’akuzuulamu embeera y’obutaba mwesigwa naye tayinza kukwesiga ensonga ne bw’ebeera ntono etya. Eno y’emu ku nsonga ereetedde abasajja okuba ne waasiwaasi.
Oluwombo lwa batabani bange muyitirizza okulujjulira buli ayagala omuli n’abo abayiga. Abamu mugufudde mulimu mutongole mwe muggya ssente ezibayimirizaawo. Laba munno bw’akomawo awaka nga ggwe tokyalimu luyingo lukola mirimu gya kisenge ensonga etattanye amaka.
Ekitiibwa ky’omukyala gy’ava y’enkana, kwe kuba omwesigwa naddala ng’akuuma ebyama by’omu kisenge. Omukazi omufumbo okumanyibwa buli omu omuli n’abapakasi si kirungi baana bange. Mu ngeri endala, ne balo ne bw’aba wa kitiibwa atya, musajja wattu aggwaamu ssupu.
Bannange, nsonga ki etuusa omukazi okugaba jjaribu ku kintu eky’ebbeeyi bwe kityo gyobeera nti mutunda nseenene. Mwematire olw’ebyo bye mwaweebwa olwo balo naye atambule ng’agaziwa.
Okwewala bino byonna mwewale obulamu bw’okwewanika n’okululunkanira buli Kalungi akabayitako. Ekikwasa ennaku abo ababazannyirako olumala okubamanya nga babaddukako. Mukama akuume!


text:
Bya KIZITO MUSOKE ne RONALD MEYER MUGENYI
OBALABA kukeera ku makya ne bayingira akeedi n'obeesiimisa, kyokka bw'ozza omu mu kyama n'akubuulira ebisale bye basasula ne ssente ze batunda, ofundikira okkirizza nti wamma ddala bakolerera bagagga na kulya.
Embeera eno evuddeko abasuubuzi okutandika okwegugunga nga bawakanya abagagga okubongezanga ssente olutatadde, wadde ng'embeera y’ebyenfuna eyongera kukaluba.
Abasuubuzi abakyasembyeyo okwekalakaasa kuliko aba; Energy Centre, Atalanta, Majestic , Ivory Plaza, Yamaha Centre ne Dembe Complex.
Embeera eno ereetedde abasuubuzi okutandika okutuuma abagagga amannya. Mulimu be bakazizzaako; abanyunyuusi, abamu babayita Zirikuggwa, waliwo be bayita Tebinkwatako, ba Saagalakumanya, n'abantu balamu. Ggwe owuwo agwa wa?
Ekizimbe kya Qualicel. Amaduuka agatunudde mu kkubo ku mwaliiro ogusooka ga bukadde 7 omwezi . Omwaliiro ogwokubiri 3,000,000/- agasembayo waggulu 1,000,000/- ate essa lya 800,000/-.
Ye omukungu wa KACITA, avunaanyizibwa ku kutabaganya abasoowaganye, Jemba Mulondo agamba nti abasuubuzi bennyini be baatandiikiriza enkola y’okuwaayo ekkanzu (goodwill) ng’abagagga tebabiriimu.
Agattako nti abasuubuzi abafunye ssente ne bazimba amaduuka nabo bapaazizza nnyo ebizimbe. Essuubi libali mu gavumenti kuleeta tteeka lirung’amya mupangisa ne balandiroodi.
Ate bbo abapangisa ensonga bazitutte wa pulezidenti. Muhammad Kigozi Katanyoleka, ssentebe w’ekibiina ekigatta abapangisa mu ggwanga, ekya Uganda Tenants Needy and Squarters’ Association Ltd (UTENSA) agamba nti baamaze dda okuwandiikira Pulezidenti Museveni abataase ku ngeri gye banyigirizibwamu abagagga, kyokka nga tebannaba kuddibwamu.
Agattako nti ensonga zaabwe bazitwala dda ewa minisita w’eby’obusuubuzi Ameria Kyambadde ne bamulaga engeri gye banyigirizibwamu, kyokka talina kkye yakolawo.
Baagala palamenti ekole etteeka erirung’amya enkolagana wakati w’omupangisa ne landiroodi
Akeedi zajja zitya?
ZAATANDIKA mu 2002, oluvannyuma lw’omugagga Mutaasa Kafeero okuzimba ekizimbe kye ekya Mutaasa Kafeero ku luguudo olugatta enguudo za William ne Luwum.
Enzimba eno yali ya njawulo ku nzimba eyali emanyiddwa abagagga gye baazimbiranga ebizimbe nga biringa amassomero. Enzimba eno yaleetera ebizimbe okubeerako enkuubo eziwera, emiryango emingi n’amadaala agawerera ddala n’amaduuka g’omu makkati mu kizimbe.
Kino kyawaliriza abagagga abalala nga John Bosco Sebalamu okumenya ekizimbe kye okwali edduuka lya Bata, n’agugumulawo Arcade ya Mini Price. Kuno abagagga abalala kwe baayongeraza ne bazimba ebizimbe ebyefaananyirizaako nga bino okuli Capital Shopping Arcade nakyo ekya Sebalamu, Ivory Plaza, Kirumira Towers n’ebirala.
Ebizibu by’abasuubuzi b’omu Kampala
- Ekkanzu. Esasulwa mupangisa mupya era tegabirwako lisiiti. Eri wakati w’obukadde 10-25.
- Abagagga abamu basaba ssente za mwaka, kyokka ng'omwezi ogumu ziri wakati w'obukadde 2 ne10.
- Abamu basasuza mu ddoola.Tewali ndagaano ya bupangisa. Kino kiviirako okwongeza ssente buli kadde.
- Tewali lisiiti ziweebwa ng'omupangisa asasudde. Abamu abaziwa tebalaga muwendo gusasuddwa, ate abalala ssente ze bawandiika ku lisiiti zibeera ntono nnyo kw’ezo z'osasudde.
- Buli ttaala ogisasulira 50,000/- buli mwezi, kuno gattako emitwalo 10 egya genereeta.
- Paakingi y’emmotoka ya 72,00/- olunaku kuba ebizimbe ebisinga tebirina pakingi.
- Aba kaabuyonjo basaba ssente 200/- ne 400/- buli lwogendayo, kyokka ng'olina kugisimbira nnyiriri, kuba ekizimbe ekiriko abantu 600 kibeerako kaabuyonjo emu oba bbiri.
- Buli dduuka lisasula wakati wa 12,000/- ne15,000/- buli mwezi eza kasasiro.
- Omujjuzo kuba enkuubo n’enziji bazipangisa.
- Abagagga abamu tebatuukikako, buli kimu olina kukiyisa mu maneja.
- Okusengulwa n'okubowa ebintu by’abasuubuzi, olwokulemererwa okusasula ssente z'obupangisa.
Abamu ku bagagga banannyini bizimbe mu Kampala
Abagagga boogedde
Guster Lule Ntakke; Abapangisa abeemulugunya ku ssente za kaabuyonjo njagala obambuulize nti ani abalongooseza kaabuyonjo z’ewaabwe, ate ani abagulira ebikookooma ebigendamu?
Bwe baba nga be babyegulira, lwaki balowooza nti nze nnina okulabirira kaabuyonjo gye bakozesa abantu abasukka mu 100.
Ekkanzu (good will) gye beemulugunyaako ejja lwa kuba nti edduuka libeerawo limu ng’ate abalyagala bangi.
Kati awo nga nze eyazimba ekizimbe kyange nga bizinensi, obeera onsuubira kukola ntya? Kyokka tewali muntu ayinza kukuggyako ssente zino ku dduuka erimaze ebbanga nga temuli bapangisa.
Era amaduuka agamu makalu. Eby’okubasasuza ssente z’obupangisa nga za mwezi mulamba, sirina kye mbyogerako kuba nze si bwe nkola, ababikola be balina okubyogerera.
Nze ewange nkozesa kakonge ka bbanka, omuntu kaleeta ng’amaze okusasula mu bbanka, era y’ebeera lisiiti y’omuntu.
Mansur Matovu Yanga; Eby’ekkanzu (good will) bye boogera balimba kuba tolina ngeri gyosabamu ssente zino. Abo aboogera batyo balwadde, kuba tewali asobola kuzisasula, ye abaffe bwe babeera bazikusabye lwaki ozisasula?
Eby’okubasasuza ssente za kasasiro si byange era ensonga eno balina kugiwa kitongole kya KCCA , kuba be baddira omulimu guno ne bagupangisa kkampuni eziyoola kasasiro nga Nabugabo.
Bagende bateese ne KCCA be balina obuvunaanyizibwa ku nsonga eno, bwe bakkiriziganya bamuyoolere bwereere.
Ebya kaabuyonjo tebinkwatako kuba amazzi ga kitongole kya National Water, era be balina okutuukirira ne babawa amazzi ag’obwereere, nze sirina mazzi gange. Ebibuuzo byabwe balina okubiwa abantu abatuufu, kuba si nze nvunaanyizibwa.
Ssente za lenti ku akeedi
COOPER COMPLEX
Munda, amanene gasasula 1,500,000/- ne 1,000,000/-. Amatono wakati wa 450,000/- ne 800,000/- ate agatunudde wabweru wa ppaaka gali ku1,500,000/- ne 2,000,000/-
Ate essa mu dduuka eritunudde ku kkubo liri wakati wa 150,000/- ne 200,000/-.Lenti osasula obutasukka ennaku z’omwezi 10.
JJEMBA PLAZA (MU KIYEMBE)
Amaduuka agali mu wansi ga 1,200,000/-. Essa liri wakati wa 200,000/- ne 300,000/- omwezi. Ku mwaliro ogusooka ku kizimbe kye kimu okuli amaduuka agatunudde ku Luwum Street gano gali mu 4,000,000/- ne 3,000,000/-. Essa liri wakati wa 200,000/- ne 300,000/- omwezi.
Ku mwaliro ogwokubiri gali ku 1,000,000/- essa liri wakati wa 200,000/- ne 300,000/- omwezi. Ku mwaliro ogwokusatu gali ku 800,000/- ne 600,000/-. Kaabuyonjo za bwereere. Lenti omusasula obutasukka nnaku za mwezi 15.
TRUSTED ARCADE MU KIKUUBO
Omwaliro ogusooka basasula 1,000,000/- ne 1,500,000/- Omwaliro ogwokubiri bali mu wakati wa 700,000/- ne 900,000/-.
Ku mwaliro ogwokusatu bali mu 1,000,000/- ne 1,500,000/-. Ku mwaliro ogwokuna bali mu 700,000/- ne 800,000/-. Kaabuyonjo esasulirwa 200/-.
MUKWANO ARCADE KU BEN KIWANUKA
Amaduuka agatunudde mu ppaaka enkadde gali wakati 5,000,000/- ne 7,000,000/-. Essa erisooka ku mulyango lya 400,000/- ate munda w’edduuka okufuna essa osasula 250,000/-.
Atimba ebintu ku luggi asasula wakati wa 700,000/- ne 500,000/. Kaabuyonjo ya 200/-. Ate edduuka eriri munda lye bayita Mukwano Centre lisasula wakati wa 1,000,000/- ne 2,000,000/-, 1,000,000/-.
Atimba ebintu wabweru w’edduuka asasula wakati wa 500,000/- ne 600,000/-. Lenti omusasula obutasussa nnaku za mwezi 7.
MINI PRICE KU BEN KIWANUKA STREET
Omwaliro ogusooka edduuka eddene liri ku 2,500,000/- ate ettono lya 1,500,000/-. Ku mwaliiro ogwokubiri edduuka eddene liri ku 1,500,000/- ate ettono liri ku 1,000,000/-.
Ku mwaliro ogwokusatu edduuka eddene liri ku 1,000,000/-, ettono lya 500,000/- ne 800,000/- ne. Essa limu osasula wakati wa 250,000/- ne 400,000/-. Amasannyalaze ga kaadi.
ZAI PLAZA (LUWUM STREET)
Essa mu dduuka liri wakati wa 150,000/- ne 200,000/-. Omwaliro ogusooka guli ku 2,000,000/-. Ogwokubiri guli wakati wa 1,000,000/- ne 1,500,000/- ate wansi bali mu 1,500,000/-. Omwaliro ogwokusatu guli wakati wa 800,000/- ne 900,000/-. Amasannyalaze buli mwezi edduuka lisasula 40,000/-. Lenti bamusasula obutasukka nga 14.
JBK PLAZA KU LUWUM STREET
Wano mu basementi (wansi) basasula 700,000/- ne 800,000/-. Omwaliro ogusooka bawa wakati wa 1,300,000/-ne 2,000,000/-. Omwaliro ogwokubiri basasula wakati wa 1,000,000 ne 1,500,000/-. Omwaliro ogwokusatu basasula wakati wa 500,000/- ne 700,000/-. Amasannyalaze buli dduuka lirina mmita. Lenti bamusasula obutasukka ennaku z’omwezi 5.
MUTAASA KAFEERO
Omwaliro ogusooka mu maduuka agatunudde mu kkubo gasasula wakati wa 1,500,000/- ne 2,000,000/-. Omwaliiro ogwokubiri guli ku 1,000,000/-, ogwokusatu guli wakati wa 600,000/- ne 800,000/-. Abasuubuzi beemulugunya nti mita ze baabawa nfu nnyo era zibabala mufuulo.
NALUBWAMA ARCADE KU BEN KIWANUKA STREET
Mu besementi edduuka eriweza mita lisasula wakati wa 800,000/- ne 1,000,000/-. Akayumba akakookere wansi wa madaala kali ku 400,000/-.
Omwaliiro ogusooka amaduuka gali mu 1,000,000/- ne 1,500,000/-. Omwaliiro ogwokubiri guli wakati wa 800,000/- ne 900,000/-. Omwaliro ogwokusatu gali mu 500,000/- ne 700,000/-. Basasula obutasukka 5 buli mwezi.
SHOPPERS STOP PLAZA NAKASERO
Omwaliro ogusooka edduuka liri wakati wa 900,000/- ne 1,000,000/-. Omwaliiro ogwokubiri 1,500,000/- ne 2,000,000/-.
Abasuubuzi ba Yamaha Centre nga beekalakaasa gye buvuddeko.
NALULE ARCADE E NAKASERO
Omwaliiro ogusooka gwa 1,500,000/- ne 2,000,000/-. Ogwokubiri guli ku 1,000,000/- ne 800,000/-.Ogwokusatu 700,000/- ne 900,000/- .
NAMAGANDA PLAZA E NAKASERO
Amaduuka agasangibwa mu besementi gali ku 1,500,000/- ne 2,000,000/-.Omwaliro ogusooka guli wakati wa 1,300,000/- ne 1,000,000/-. Omwaliiro ogwokubiri gwa 800,000/-. Omwaliro ogwokusatu guli ku 500,000/- ne 700,000/-. Akayumba akakookere wansi w’amadaala kali mu 650,000/-.
MUKWANO MALL EWA KISEKKA
Amaduuka agali wansi agatunudde mu katale k’ewa Kisekka gali wakati wa 2,200,000/- ne 3,000,000/-. Omwaliiro ogusooka gali wakati wa 1,000,000/- ne 2,000,000/-. Omwaliro ogwokubiri guli wakati wa 800,000/- ne 700,000/-. Lenti bamusaasula obutasukka ennaku z’omwezi 3.
MAJESTIC PLAZA KU LUWUM STREET
Amaduuka agali mu basementi gali wakati wa 300,000/- ne 400,000/-.Omwaliro ogusooka gwa 500,000/- ne 600,000/-. Ogwokubiri wakati wa 700,000/- ne 800,000/-. Ogwokusatu wakati wa 1,000,000/- ne 2,000,000/-.Ogwokuna wakati wa 900,000/- ne 800,000/-.
GALIRAAYA COMMERCIAL PLAZA
Amaduuka agatunudde mu kkubo ku mwaliiro ogusooka gali wakati wa 1,500,000/- ne 2,000,000/-. Omwaliiro ogwokubiri gali wakati wa 2,000,000/- ne 1,000,000/-. Ogwokusatu gali wakati wa 1,000,000/- ne 900,000/-. Ogwokuna gali wakati wa 800,000/- ne 900,000/-.
GAZALAND KU WILLIAM STREET
Omwaliriro ogusooka amaduuka agatunudde mu kkubo gali wakati wa 1,500,000/- ne 2,00,000/-. Ogwokubiri wakati wa 1,000,000/- ne 1,500,000/-.Ogwokusatu guli wakati wa 1,000,000/- ne 800,000/-. Ogwokuna 800,000/- ne 900,000/-.
CITY HOUSE
Amaduuka agatunudde ku kkubo gali mu 5,000,000/- ne 7,000,000/- omwezi.
Ssebuguzi
‘Edduuka lyannema ne nzira ku lubalaza’
NZE Fred Ssebuguzi.
Najja ne ssente nnyingi mu Kampala era ne mpangisa edduuka ku kizimbe ekimu nga nnaligula ku ‘good will’ obukadde bubiri.
Nnatandika okusasula lenti wa 1,500,000/- buli mwezi wabula nnannyini kizimbe n’agenda nga alinnyisa mpola mpola okutuuka ku 3,000,000/- mu myezi ena.
Nagezaako nga bwe nsobola okuteekamu abantu abalala mu dduuka okusobola okukung’aanya ssente zino wabula ne nnemwa.
Nnatandika okuggyanga ssente wabweru w’edduuka nsobole okusasula naye nagenda okulaba nga nzira mabega buli kaseera.
Bwentyo ne nva mu dduuka nga kati engatto zange ssaako n’empale mbitundira ku lubalaza lwa dduuka we nsasula obusente obusaamusaamu. Omugagga tafiirwa!
Bigali Kaweesa
‘Yantwalako emmaali ya bukadde 10 lwa kulemwa mitwalo 60’
NZE Bigali Kaweesa.
Mbeera Makindye. Mu 2005 nnakola bizinensi nga ntunda by’amasannyalaze. Nnalinanga okusasula ssente za lenti nga tezinnasukka nnaku za mwezi 15.
Ku kizimbe nnali mpezezzaako omwaka. Naye olumu nnalwawo okusasula ne ziwera 16, maneja n’ansibirawo edduuka.
Kye nnakola nnalumba omugagga, kuba twali tumanyIganye bulungi ne mmusaba anzikirize mMuweeko emitwalo 30, kuba ze nnali nsigazza.
Yandagira okugenda mu Standard Chartered Bank ne nzisasula, kyokka bwe nnaleeta lisiiti n'angamba ngitwalire mukyala we. Kyokka mukyala we yang'amba nti nnina kusasula ssente zonna.
Ennaku ezaddirira twali tugenda mu Paasika era omugagga yasalawo kugenda kugiriira Bufalansa era yamalayo wiiki ssatu ng'edduuka lisibe.
Bwe yakomawo nnamuleetera emitwalo 30 egyali gibulayo era nnamala kutunda ku bintu bya mu nju, kyokka ate era n'agaana nti nalina okusasula ssente endala emitwalo 60.
Kuba ye yali tafiirwa era ng'ebintu byange byali biyingidde mu mwezi omulala. Emmaali yange omwali ttivvi, ne kompyuta, wuufa ne babitwala nga byali bibalirirwamu obukadde 10 na buli kati sibifunanga," bwatyo Bigali omwogezi w’ekibiina ekirwanirira abapangisa mu ggwanga bw’annyonnyola.


text:
Essuula 1
1 Pawulo, omuddu wa Yesu Kristo, eyayitibwa okuba omutume, eyayawulirwa enjiri ya Katonda,
2 gye yasuubiriza edda mu bannabbi be mu byawandiikibwa ebitukuvu,
3 ebigambo ebyogera ku Mwana we, eyazaalibwa mu zzadde lya Dawudi mu mubiri,
4 eyalagibwa okuba Omwana wa Katonda mu maanyi, mu mwoyo gw'obutukuvu, olw'okuzuukira kw'abafu, Yesu Kristo Mukama waffe,
5 eyatuweesa ekisa n'obutume olw'okuwulira okuva mu kukkiriza mu mawanga gonna, olw'erinnya lye;
6 era nammwe muli mu bo, abayitibwa okuba aba Yesu Kristo:
7 eri bonna abali mu Ruumi, abaagalwa Katonda, abayitibwa okuba abatukuvu: ekisa kibe nammwe n’emirembe ebiva eri Katonda Kitaffe ne Mukama waffe Yesu Kristo.
8 Okusooka, nneebaza Katonda wange ku bwa Yesu Kristo ku lwammwe mwenna, kubanga okukkiriza kwammwe kubuulirwa mu nsi zonna.
9 Kubanga Katonda ye mujulirwa wange, gwe mpeerereza mu mwoyo gwange mu njiri y'Omwana we, bwe njogera ku mmwe obutamala,
10 nga nneegayirira bulijjo mu kusaba kwange ndyoke ntambuzibwe bulungi ne kaakano, Katonda bw’ayagala, okujja gye muli.
11 Kubanga mbalumirwa okubalaba, ndyoke mbawe ku kirabo eky'omwoyo, mulyoke munywezebwe:
12 kwe kusanyukagana awamu nammwe olw'okukkiriza kwammwe n'okwange.
13 Era, ab'oluganda, saagala muleme kumanya ng'emirundi mingi nalowoozanga okujja gye muli (ne nziyizibwanga okutuusa kaakano), era ndyoke mbeereko n'ebibala mu mmwe, era nga mu mawanga amalala.
14 Abayonaani era ne bannaggwanga, ab'amagezi era n'abasirusiru, bammanja.
15 Era kyenva njagala okubabuulira enjiri nammwe abali mu Ruumi nga bwe nnyinza.
16 Kubanga enjiri tenkwasa nsonyi: kubanga ge maanyi ga Katonda olw’okulokola eri buli akkiriza okusookera Muyudaaya era n'eri Omuyonaani.
17 Kubanga mu yo obutuukirivu bwa Katonda bubikkulibwa obuva mu kukkiriza okutuusa mu kukkiriza: nga bwe kyawandiikibwa nti Naye omutuukirivu anaabanga mulamu lwa kukkiriza.
18 Kubanga obusungu bwa Katonda bubikkulibwa okuva mu ggulu ku butatya Katonda bwonna n'obutaba na butuukirivu obw'abantu abaziyiza amazima mu butaba na butuukirivu;
19 kubanga ebya Katonda ebimanyika birabika eri bo: kubanga Katonda yabibalabisa.
20 Kubanga ebibye ebitalabika okuva ku kutonda ensi birabikira ddala nga bitegeererwa ku bitonde, obuyinza bwe obutaggwaawo n'obwakatonda bwe; babeere nga tebalina kya kuwoza:
21 kubanga, bwe baamanya Katonda, ne batamugulumizanga nga Katonda newakubadde okumwebazanga, naye ne bagobereranga ebitaliimu mu mpaka zaabwe, omutima gwabwe omusirusiru ne guzikirizibwa.
22 Bwe beeyita ab'amagezi, so nga baasiruwala,
23 ne bawaanyisa ekitiibwa kya Katonda ataggwaawo okufaanana ekifaananyi ky'omuntu aggwaawo, n'eky'ebibuuka n'eky'ebirina amagulu ana n'eky'ebyewalula.
24 Katonda kyeyava abawaayo eri obugwagwa mu kwegomba kw'emitima gyabwe, okwonoonanga ekitiibwa ky'emibiri gyabwe bokka na bokka:
25 kubanga amazima ga Katonda baagawaanyisaamu obulimba, ne basinzanga ne baweerezanga ekitonde okusinga Omutonzi, eyeebazibwa emirembe n'emirembe, Amiina.
26 Katonda kyeyava abawaayo eri okukwatibwa okw'ensonyi: kubanga abakazi baabwe baawaanyisa ekikolwa kyabwe eky'obuzaaliranwa ne bakifuula ekitali kya buzaaliranwa:
27 era n'abasajja bwe batyo, bwe baaleka ekikolwa eky'omukazi eky'obuzaaliranwa, ne baakanga mu kwegomba kwabwe bokka na bokka, abasajja n'abasajja nga bakolagananga ebitasaana, era nga baweebwanga mu bo bokka empeera eyo eyasaanira okwonoona kwabwe.
28 Era nga bwe batakkiriza kubeera ne Katonda mu magezi gaabwe, Katonda yabawaayo eri omwoyo ogutakkirizibwa, okukolanga ebitasaana;
29 nga bajjudde obutaba na butuukirivu bwonna, obubi, okwegomba, ettima; nga bajjudde obuggya, obussi, okuyomba, obukuusa, enge; abageya,
30 abalyolyoma, abakyawa Katonda, ab'ekyejo, ab'amalala, abeenyumiriza, abayiiya ebigambo ebibi, abatawulira bazadde baabwe,
31 abatalina magezi, abaleka endagaano, abataagalana, abatalina kusaasira:
32 abamanya omusango gwa Katonda, nti abakola ebyo basaanidde kufa, tebabikola bukozi, era naye basiima ababikola.


text:
Bya Ssennabulya Baagalayina
SYLIVIA Namata (ku ddyo) olw’awulidde nti omwana gwe yasuulira kitaawe nga wa wiiki bbiri nti yamukwasa bakozi ba mu bbaala okumulabirira tasibyemu ne yeetwala yekka ku poliisi emaze emyezi esatu ng'emuyigga.
Namata abadde yaggulwako omusango gw’okusuulawo omwana ogwaloopebwa bba Muhamad Tamale ng’agamba nti yali asigguddwa abasajja abalala ne bamusuuzaawo ebbujje erya wiiki bbiri.
Bano bibadde ku poliisi e Lukaya mu Kalungu, Namata gye yeetutte n’aloopa bba Tamale nti yeegasse n’abakazi abatunda omwenge mu bbaala z’omu Kazinda ne bamumma omwana we gw’abadde ddukidde.
Akulira bambega bapoliisi e Lukaya Anna Tukamuhebwa ensonga yazitutte mu butuuze n’abatuuza ne bakkaanya Namata atwale omwana we oluvannyuma lw’okwetonda.
Namata: Saasuulawo mwana lwa kweyagalira naye Tamale yansuula ne nzaala nga tampadde wadde ekikumi ne nsalawo mmuwe omwana we kyokka bwe mpulidde ng’alabirirwa batunzi ba mwenge kinkutteko kwe kumunona. Naye mukakasa agende mu maaso n’okutamiira era anyiikire n’okusula mu bbaala.
“B’oyita abatunzi b’omwenge kasita tumulabiridde era osanze mulamu muggyeemu n’engoye zange omutwale nga bwe wamusuulawo”, Eva Namawanda bwe yakayuukidde Namata.
Poliisi yakkirizza Namata atwale omwana n’emuwandiika mu bitabo byayo okukakasa nti amutute mulamu wakati mu kuwaanyisiganya ebisongovu ne bba ng’omu alangira munne obwenzi ate omulalala ttamiiro erimwerabizxa n’okudda awaka.


text:
Bya LAWRENCE KITATTA
MMWE eyo amazzi gagula mmeka? Gakyalabika? Enkuba bw’etetonnya mukola mutya?
Tuli mu nnaku nkulu naye ebbula ly’amazzi mu bitundu bya Kampala n'emiriraano lyewuunyisa. Abatunda amazzi ennaku zino bali ku mudido!
Mu bifo omuli enzizi enzimbe n'ezitali nzimbe bw'otuukayo okwata ku ttama anti abantu basimba ennyiriri ng'abagenda okulonda okufuna ku mazzi . Kubaako abatwala ag'okutunda n'abo abatasobola kugagula abageekimira ku nzizi.
Mu bitundu bya Kampala ebyenjawulo omuli Nakawa, Banda, Kireka, Bweyogerere, Bugoloobi, Kitintale, Kawempe, Bwayise, ne mu Kampala wakati, waliwo ebbula ly’amazzi.
Olaba n’abo abakozesa aga taapu ag’ekitongole ky’amazzi, era amazzi gavaavaako. Ekyewuunyisa bbiiru ezibanja ssente z’okukozesa amazzi ate tezikka nabo balinga ba masannyalaze!
Okukima amazzi kati mulimu ogufunirawo .
KIREKA
Mw. William Mutyaba ow'e Kireka agamba nti, “Ekikwata ku mazzi ffe twabivaako kuba mu bbanga ery'omwezi omulamba tusobola okuba n'amazzi wiiki emu yokka eyo ewaffe ku Kamuli Road, era nze mu kiseera kino ne baliranwa bange amazzi ga taapu twagavaako olw’ensonga tegalina we gatuyambira,” bw’agamba.
Ono yali mulunzi wa nte na nkoko, ng’esuubi limuli mu kusika amazzi ga taapu awaka akekkereze. Wabula olw’okuba gamala ebbanga nga tegaliiko, bino yabivaako kati agula magule.
“Ezigula amazzi zenkana ne ze nsasula mu kitongole, kale siraba kye nfiirwa,” bw’agamba. E Kireka ekidomola ky’amazzi awamu kigula 700/-!
BUGOLOOBI
Fred Kajoba ow’e Bugoloobi agamba: Kati gufuuse muze buli nnaku enkulu bwe ziba nga zinaatera okutuuka amazzi mu bitundu byaffe bino gaba ga alutalo era gaba gabbula nnyo.
Mu bitundu nga ku katale abantu baba mu kukaaba kwennyini kuba kati ekidomola ky’amazzi ekyali ku 300/- awamu kituuse ku 700/-.
NAKAWA
Mable Mazzi ow’e Nakawa agamba: Ffe wano mu katale tumaze omwezi nga leero amazzi bwe gabaako, enkeera tetugalabako.
Lwe gabaddeko tegasobola kusiibako era kati abasinga bagakima Lugogo n'e Naggulu ku ddwaaliro ly'Abachina kuba by’ebifo ebirimu enzizi enzimbe ez'omudumu naye kino kitukaluubirizza nnyo era ekidomola tukigula 300/- wano mu katale. Naye lwaki amazzi galinnye bbeeyi? Lwaki gabuze nnyo?
Abamu bagamba nti omusolo ogw’ebitundu 18 ku buli 100 (VAT), Gavumenti gwe yalangirira mu bajeti abagatunda kwe basinzidde okwongera.
Wabula kino kiyinza obutaba kituufu kubanga buli mwaka buli lwe tutuuka mu October amazzi gatera okubula.
Ate ekirala tewali mutunzi wa mazzi amanyi abadde asasula musolo gwenkana wa nga tebannayongerako musolo.
Fred Katongole, ayoza mmotoka mu Kampala agamba nti amazzi kyafuuka kyabusuubuzi, galina bakasitoma bangi y’ensonga lwaki geeyongedde bbeeyi.
“Okugeza nze nkozesa ebidomola nga 20 olunaku, buli kimu nkigula 400, ke kanaana sso ng’emmotoka gye njoleza ku 4000/- nfunamu ng’emitwalo munaana. Kale olaba ssente nnyingi eziri mu bizinensi. Kale abamu amazzi bakweka makweke okuwanika ebbeeyi,” bw’agamba.
Bw’ogenda e Makerere Kikoni, ekidomola ky’amazzi kigula wakati wa 300/- ne 500/-; abatuuze abamu abatazirina amazzi bagakima mu lutobazzi n’ebisenyi ebiriraanyeewo ate eno n’abooza mmotoka gye bagenda. Kale endwadde banaaziwona batya?
KAWEMPE
Rogers Lubega ow’e Kawempe agamba: Ffe tumaze emyezi etaano tetulina mazzi. Amazzi tugula magule, ate nga ga buseere nnyo ekisusse.
Ewaffe ekidomola ekigula ebbeeyi entono kiba kya 500/- naye nga kisinga kuba ku 700/ ne 1,000/-
Ekisinga okutwewuunyisa nti ate aba National water oba oli awo nga bayitamu nga bagaba bbiiru nga bakimanyi nti tetukyagalina.
Waliwo lwe baagenda e Lugoba ne babagoba misinde ne babasuuza n’emmotoka yaabwe lwa kutambuza bbiiru ku masannyalaze agaavaako edda. Awamu amazzi bamaze emyezi 5 tebagalina
Mu bitundu ebimu abaana tebakyasoma, basiiba ku luzzi.
AMAZZI MU NATIONAL WATER
Mu kitongole ky’amazzi, liita 1000 z’okozesa awaka bakuggyako 1, 912 /-. Kino kitegeeza nti buli liita y’amazzi bagiggyako 1.92/- oba 38/- buli kidomola ekya liita 20.
Kitegeeza era nti singa ogula ekidomola ky’amazzi ku 300/-, agakuguzizza aba akoze amagoba ga 262/-, ku liita 1000 z’obagulako ku 1,912/- ofunamu 13,000/-, kale bizinensi eringa eno oligisanga wa?
Ekitongole kibadde kifubye okutambuza amazzi ga taapu. E Ndeeba, Kisenyi I ne Kisenyi II, abatuuze abasoba 150,000 babassirizzaayo mmita nga 400 ez’amazzi.
Ne mu muluka gwa Kagugube Kampala Central nayo baatwalayo amazzi ga taapu kyokka olumu era tegabaako ne kirinnyisa bbeeyi y’amazzi mu kitundu.
JINJA-KALOOLI
Kaboyo Tumuhirwe ow’e Jinja- Kalooli agamba: Nnali nazimba ebiyumba by’enkoko awaka era nga nasika n'amazzi ne gatuuka mu luggya naye okulunda enkoko nakuvaako kuba amazzi gaagenda.
Amazzi ngula magule, ekidomola kimu waliwo lwe kyatuuka ku 800/- nagenda okulaba nga ssente ze ngulamu amazzi zibula kusinga ze nnina okufuna mu nkoko kwe kuzivaako.
Tumaze emyezi egisoba mu etaano nga tetulina mazzi mu Kawempe ebitundu omuli Jinja Kalooli, Katooke, Lugoba, Kyebando n’ebitundu ebirala.
MAKINDYE
Abubakar Ssenfuka ow’e Makindye agamba: Nze nali nasika amazzi awaka nga ga kutunda naye nabivaako. Gamala n’omwezi nga tegaliiko.
Katwe ekimu ku bitundu ebisinga okukaaba n'amazzi kirina oluzzi lumu lwokka nga luyamba zooni ezisoba mu ttaano omuli Kiggundu zooni, Kiguli, Nawakko, Kaguje ne musoke zone.
Bushira Kyeyune omutuuze mu zooni ya Musoke e Katwe, yategeezezza nti bbo ekitundu kyabwe batawaanyizibwa nnyo amazzi ate nga taapu bo baasigaza kugateega buteezi olw’esonga nti mu wiiki gasobola okulabikako omulundi gumu oba ebiri.
KABOWA
Sarah Namubiru e Kabowa agamba: Ffe amazzi ga taapu tegakyatukozza kuba tulina enzizi nnyingi. Emidumu gyazimbibwa bulungi.
Ibrahim Mbuubi, omutuuze w’e Kyengera naye ng’akolera mu Nateete, agamba nti ye ebintu by’ekitongole ky’amazzi byamulema okutegeera era enkola yaabwe ekaluubiriza.
“Ne bw’okuba amasimu okubategeeza ekiriwo kibatwalira ennaku okutuuka.
Ate abamu twagula ebyuma okusasulirwa ssente za bbiiru ebya ‘pay way’ naye bbo ezaabwe tetusobola kuzisasulirako era ng'oluusi ffe abakola emirimu egy’oku budde tukaluubirizibwa nnyo mu kusasula okw’okusimba ennyiriri mu bbanka,” bw’agamba.
KISUGU
Joan Nannyonjo ow’e Kisugu agamba nti ekitongole ky’amazzi kimu ku bibadde bitannapaaza bisale by'amazzi naye ate ekizibu ekikyasinze ge mazzi agavaako buli kiseera.
“Wano mu Kisugu tumaze wiiki ssatu nga tetulina mazzi era nga ne mu kiseera kino tegaliiko . Amazzi amalungi ekidomola tukigula wakati wa 300/- ne 500/-. “ bw’agamba.
KABUUSU
Samuel Kayemba ow’e Kabuusu, eno ewaffe buli naku enkulu lwe zituuka tubeera ku kanaayokyani kuba amazzi we tusinga okugeetaagira naye gabula ne tuganoonya ebyalo ebiwerako.
Olwo abagasomba ku bugaali ekidomola baba bakitunda beeramula ,1000/ ate ng'obeera olina okukigula olwobutaba nakyakukola .
ABA NATIONAL WATER BOOGERA KU MAZZI
Vivian Ewumbe omuwogezi w’ekitongole ekivunaanyizibwa ku kubunyisa amazzi agamba nti bali ku kaweefube okulaba nga batereeza enkola yabwe mu bitundu omuli obuzibu obw'amaanyi nnaddala eky'e Kawempe n'ebitundu eby’enjawulo.


text:
Bya Ivan Wakibi
POLIISI e Iganga ekutte abasawo b’ekinnansi abateeberezebwa okusaddaaka omwana ow’omwaka ogumu.
Bano kuliko Fred Waiswa, Yasin Kakaire, Siraje Basutaine ne mukyala we, Batulabude Mutwalibi, Bashir Bamulumbe, Silvano, Masika Musilimu, Bumal nga bonna b’e Nsozi Ibiri mu ggombolola y’e Buyanga mu disitulikiti y’e Iganga.
Okukwatibwa kyaddiridde okubula kw’omwana Patience Kusasira muwala wa Moses Waiswa ow’oku kyalo Kyazuka mu disitulikiti y’e Bugiri.
Omulambo gwazuuliddwa nga gwasuulibwa mu kisenyi ku kyalo kino nga baaguggyamu olulimi n’ebitundu by’ekyama.
Akulira okunoonyereza ku buzzi bw’emisango ku poliisi e Iganga, Mathew Otuu yateegeezezza nti bano bagenda kuyamba ku poliisi mu kunoonyereza.


text:
Bya HERBERT MUSOKE
OBADDE okimanyi nti amaseppiki, ebbinika, minzaani n’ebirala by’ogula mu supamaketi n’amaduuka mu akeedi ezitali zimu ku butitimbe bwa ssente ng’olowooza oguze bikolebwa Bazungu by’ebyo ebikolebwa Bannayuganda wano mu Kisenyi?
Bannayuganda abaali batwalibwa okukola ebintu eby’omutindo ogwa wansi (Katwe) kati baakulaakulana ne batuuka ku ddaala w’otoyinza kumanya nti ky’oguze be bakikoze.
Wabula olw’abaguzi okuba nti beeyunira by’ebweru bingi biteekebwako obupapula obulaga nti si bya wano.
Laban K. Ssenyonjo owa Sejula Company Ltd, ayokya ebyuma agamba nti, abaweesi abakola ebintu bingi ebitundibwa mu akeedi n’amaduuka amanene agamu mu Kampala ne mu bibuga ebirala mu ggwanga bali mu Kisenyi mu Kampala kyokka nga kati baalinnyisa omutindo era basobola okuvuganya n’ebiva ebweru w’eggwanga.
“Bingi biteekebwako obupapula obulaga nti si bya wano kuba Bannayuganda tebagula bintu bikoleddwa wano.
Amaseffuliya, ebbinika, ppaasi, minzaani, obuuma obukola emisubbaawa, essigiri, ebijiiko ne wuuma, obuuma obufumba ebiberenge ebitulise, obusa ebinyeebwa, bookya amadirisa, enzigi, ggeeti, entebbe, obwambe, obutiba obukola ebintu eby’enjawulo (Mould) n’ebirala.
Ekisinze okuzing’amya omulimu gw’obuweesi mu Uganda be Bannayuanda abalowooza nti ebintu ebiweesebwa kuno bya mutindo gwa wansi era tebasobola kubigula olwo abasuubuzi ababitundira mu maduuka abagezigezi ne babissaako obupapula n’obubonero obulala obulaga nga bwe bikoleddwa mu mawanga g’ebweru nga China, Italy, Taiwan n’awalala ne babaggyamu omudidi.
Okwegatta
Gavumenti n’ebibiina ebigabi by’obuyambi bakubiriza abantu abakola omulimu ogumu okwegatta kyokka bo abaweesi bagamba nti tebalina kibiina ky’awamu kibagatta.
Abaweesi bano balina ebibiina okusinziira ku kifo we bakolera, nga babikozesa kuyambagana mu bizibu ebitonotono nga mu kufiirwa, okulwaza, okufuna akabenje n’ebirala.
Ssentebe w’abasuubula ebyuma ebikadde mu Kampala, David Kizito agamba nti obuzibu obukyalemesezza okussaawo ekibiina eky’awamu bwa kuba nti abasinga balowooza nti abaleese ekirowoozo eky’engeri eno babeera beenoonyeza byabwe.
“Okutandika ekibiina ky’ekika kyonna olina okusaba bammemba okusasula ate nga ssente zino tezigenda kuba nnyingi naye bw’afuna ekizibu asasudde 20,000/- ayagala kumuwa 2,000,000/-, bwe kigaana olwo ng’enkaayana zitandika”, Kizito bw’agamba.
Agamba nti, nga bo abasuubula ebyuma ebikadde ebigulwa abaweesi balina ekibiina kyabwe wabula bateekamu ssente eziwera kuba asemba okuba ne kapito omutono alina wa 500,000/-.
Ate Jackson Okoth, omukozi w’amaseppiki mu Kisenyi agamba nti baakoowa ebibiina ebigamba okubagatta bonna kuba ababitandikawo babakozesa kwefuniramu byabwe nga ssekinnoomu.
“Abantu bangi abazze nga batugamba nga bwe balina ekibiina kye batandiseewo okutugatta ng’abaweesi kyokka tugenda okumaliriza nga tetulina kye tufunye okuleka okufiirwa obusente bwaffe bwe tusasula okufuuka bammemba n’okwonoona ebiseera nga tugenda mu nkung’aana”, Okoth bw’agamba.
Ye Jackson Bagonza, mmemba w’abaweesi abalina ‘workshop’ mu kisenze - Muzaana zooni, agamba nti waliwo abaali babaleetedde ekibiina ne babagoba nga balaba bagenda kubabba bubbi.
“Abaweesi tuli ba njawulo ate nga buli bamu balina ebizibu eby’enjawulo n’olwekyo kiba kizibu nnyo okugamba nti omuntu agenda kutandikawo ekibiina ekitugatta ffenna kuba tamanyi buzibu bwa buli muntu.
Okugeza abakola amaseppiki twagala ettaka n’amazzi, abasala ebyuma baagala ekifo ekigazi abookya, ebyuma nabo balina byabwe”, Bagonza bw’agamba.
JUAKALI General Molders and Fabricators Association
Kino ky’ekibiina ekyali kitandikiddwa okugatta abaweesi mu ggwanga kyokka buli lukya kiggwaamu amaanyi.
Abdur Ssempala, omumyuka wa ssentebe w’ekibiina kino agamba nti ekyennyamiza be baweesi abalowooza nti ekigendererwa ky’abakulira ekibiina kya kubabba.
Annyonnyola nti, ekibiina kino kyatandikibwa emyaka 14 egiyise ne bammemba 200, wabula kati basigadde 150 bokka kuba bammemba baagala kusooka kufuna nga tebannassaamu.
“Twatandika n’ekigendererwa ky’okufuna eddoboozi ery’awamu ng’abaweesi tusobole okutuusa obuzibu bwaffe eri abakwatibwako batuyambe wabula bammemba abamu baagala kwekolera kaabwe ekiremesezza emirimu gy’ekibiina okutambula.
Olw’obuzibu buno twegatta ku kibiina kya Katwe Small Scale Development Association (KASDA), ng’eno twasasulayo obwammemba wabula abakisingamu bookya byuma (wolodingi).


text:
Bya EDWARD SSERINNYA
ABANTU abakolera ku nnyanja Nalubaale be basooka okuba abasaale okugitaasa obutasaanawo, kyokka ekikwasa ennaku bennyini be bagikotoggera.
Ssentebe wa BMU ku mwalo gw’e Kisaba ku Kizinga ky’e Bukasa mu Ggombolola y’e Kyamuswa - Kalangala, Richard Katumba agamba nti bukya ajja mu buyinza omwaka oguwedde yayimiriza ebikwekweto ku nvuba embi n’asalawo okusomesa.
“Twakiraba ne bannange ng’abavubi bangi tebamanyi bulabe buli mu nvuba mbi, era nga tebakimanyi nti baba beesimira bokka obunnya singa bagenda mu maaso nayo. Kye twakola ng’akakiiko kwe kutandika okusomesa abavubi, era buli mwezi tubategekera emisomo bamanye obulabe bw’envuba embi, olwo tutandike okubakwata nga tebalina kye beekwasa”, Katumba bw’agamba.
Ayongerako nti, ekirala kye bataddeko essira kwe kulaba nga batumbula obuyonjo ku mwalo, kuba abantu baali beeyamba mu nnyanja. Kati ku mwalo kuliko kaabuyonjo ez’olukale nnya era singa omuntu akwatibwa nga yeeyamba mu nnyanja avunaanibwa.
Ebikulu 5 ebyetaaga okukolako okutaasa Nalubaale
Wabula wadde abakulembeze bakoze ekisoboka okutaasa Nalubaale, bandiba nga bamala bya mu bulago singa bino wammanga tebikyukamu:
1 Okukwata ku bagagga: Waliwo abagagga ku nnyanja bo nga tebakwatibwako, amaato gaabwe kye gaagala kye gakola ku nnyanja, bavuba obwennyanja obuto ne babutambuza nga tewali abakuba ku mukono, kyokka bo abaavu bwe bakwata ebyabwe nga babyokya. Enkola eno esaana kukyuka amateeka gakwate ku buli muntu, olwo tujja kutaasa ennyanja.
2 Amakolero ku nnyanja: Gano nago gasaanye okukomya okuyiwa kazambi mu nnyanja, ate mangi ku go gatandikira kumpi ku nnyanja, kale weesanga ng’embalama ebyennyanja kwe bizaalira ate bayiwako ttaka n’okukolerako bizinensi.
3 Abavubi, nabo balina okweddako kuba bangi bavuba bubi nga bakimanyi nti kye bakola tekikkirizibwa, okukozesa obutimba bwa mukokota nakyo kikome.
4 Obukiiko bwa BMU ku myalo egy’enjawulo busaanye okuweebwa ssente ezibuyamba, sso si kuleka bwo bweyiiyize ng’amateeka bwe gagamba kuba butuuka nga tebulina gye buyinza kuyiiya ssente.
5 Abakungu ba gavumenti abali mu minisitule y’ebyenvuba, abali ku disitulikiti ne ku maggombolola obutakoma mu ofiisi ne bajjanga ku myalo nga bazze kusolooza misolo kyokka, wabula okufaayo okuyamba okumanyisa abavubi ku ddembe lyabwe, obutimba bwe balina okukozesa, envuba ennung’amu n’ebirala ebikulu ebiyinza okutaasa ennyanja yaffe.


text:
Wakugondeze Okumanya Amananu?
AMANANU agarukukwata haki? Agarukukwata ha bikaguzo ebikuru abantu ebi bekaguza. Naiwe nosobora kuba orayekagwizeho habikaguzo nka binu:
- Mananu Ruhanga atufaaho?
- Obulemu n’okubonabona birihwaho?
- Kiki ekitubaho obutufa?
- Haroho okunihira kwona okw’abafu?
- Nsobora nta kusaba nkahulirwa Ruhanga?
- Nsobora nta kutunga okusemererwa omubwomezi?
Nosobora kwiha nkaha ebyokugarukwamu okw’ebikaguzo binu? Kakuba ogenda mbere batundira ebitabu naha babisomera, nosobora kusangayo ebitabu bingi ebirukwegamba okuha Engarukamu. Obundi osanga ekitabu kimu nikihakaniza ekindi. Ebimu amagezi ebi gaha tigagumaho, obundi gahindurwa rundi bataho agandi, hampero gahwaho.
Baitu, haroho ekitabu kimu ekiha engarukamu erukwesigwa. Kitabu ky’amananu. Yesu Kristo omukusaba kwe hali Ruhanga akagamba: “Ekigambo kyawe nigo mananu.” (Yohana 17:17) Ebiro binu nitumanya ekigambo ekyo nka Baibuli Erukwera. Mumpapura ezirakurataho noija kwerorra wenka Engarukamu eya Baibuli erukwetegerezebwa kurungi kandi y’amananu hali ebikaguzo ebya haruguru.
Mananu Ruhanga Atufaaho?
HABWAKI EKIKAGUZO KINU KIKAGUZIBWA: Twikara munsi ijwiremu emihito hamu n’obutali bwinganiza. Amadiini amaingi nigegesa ngu okubonabona okuturabamu kuba kusiima kwa Ruhanga.
EKYO BAIBULI KYEYEGESA: Ruhanga taleeta bubi. “Kimuli hara Ruhanga okukora kubi kandi owobusobozi bwona okukora obutahikirra!” nukwo Yobu 34:10 rugamba. Ruhanga aine ekigendererwa kirungi h’abw’abantu. Enu niyo nsonga yesu yatwegeseze okusaba: “Isitwe ali omu iguru. Obukama bwawe…buije. Ebyogonza bikorwe hansi nkoku babikora omu iguru.” (Matayo 6:9, 10) Ruhanga natufaaho muno, eno niyo nsonga habwaki yakozere ekirikusoboka okugumya ngu nahikiriza ekigendererwa kye.—Yohana 3:16.
Yongera osome Okubanza 1:26-28; Yakobo 1:13; na 1 Petero 5:6, 7.
Obulemu n’Okubonabona Birihwaho?
HABWAKI EKIKAGUZO KINU KIKAGUZIBWA: Abantu baingi beyongiire kufeera Omubulemu. Itwena tukwasirweho okubonabona.
EKYO BAIBULI KYEYEGESA: Ruhanga nanihiza ngu obwire nibwija obu araleeta obusinge omunsi yoona. Hansi y’Obukama bwe, nubwo obulemi obwomu iguru, abantu “tibalyega kurwana obundi.” Baitu “balihesa busitama zabu enfuka.” (Isaya 2:4) Ruhanga alimarraho kimu obutali bwinganiza hamu n’okubonabona. Baibuli neraganiza: “[Ruhanga] alisusura amaizi goona hamaiso gaabo kandi tihakiroho okufa n’obukwakuba okutera empamo n’obukwakuba oku’ra n’obukwakuba okusasa tibikiroho. Eby’okubanza [okutwarramu obutali bwinganiza hamu n’okubonabona ebiroho] bihoireho.”—Okusukururwa 21:3, 4, New World Translation.
Yongera osome Zabuli 37:10, 11; 46:9; na Mika 4:1-4.
Kiki Ekitubaho Obu Tufa?
HABWAKI EKIKAGUZO KINU KIKAGUZIBWA: Ediini ezirukukira obwingi omunsi zegesa ngu haroho ekintu ekiri omu muntu ekyeyongera okwomera hanyuma y’omuntu okufa. Abamu nibatekereza ngu abafiire nibasobora kurumya abomezi ngu na Ruhanga afubira ababi n’abata omu murro ogutarara babonebone ebiro n’ebiro.
EKYO BAIBULI KYEYEGESA: Ha kufa, abantu tibeyongera kuba bomezi. “Abafiire…tibamanyire kigambo na kimu,” nukwo Omugambizi 9:5, rugamba. Abafu obubaraaba batarukumanya ekintu kyona, kuhu’ra rundi kwetegereza ekintu kyona nahabwekyo tibarukusobora kurumya rundi kukonyera abomezi.—Zabuli 146:3, 4.
Yongera osome Okubanza 3:19 n’Omugambizi 9:6, 10.
Haroho Okunihira Kwona Okwa Bafu?
HABWAKI EKIKAGUZO KINU KIKAGUZIBWA: Tugonza kuba bomezi, kandi tugonza kusemerererwa obwomezi hamu n’abagonzebwa baitu. Kyomu buhangwa okwesunga okugaruka okurora abagonzebwa baitu abafiire obundi.
EKYO BAIBULI KYEYEGESA: Abantu abarukukira obwingi abafiire nibaija kuhumburwa. Yesu akanihiza ati “bona abali omubituro…balirugamu.” (Yohana 5:28, 29) Okusigikirra ha kigendererwa kya Ruhanga eky’okubanza abantu abalihumburwa baliba n’omugisa kwikara omurugonjo rwa Ruhanga omunsi. (Luka 23:43) Omurago gunu nigutwarramu obwomezi omutali kurwara n’obwomezi obutalihwaho hali abantu abahulizi. Baibuli negamba eti: “Abahikirire baligwetwa ensi, baragikaramuga ebiro byona.”—Zabuli 37:29.
Yongera osome Yobu 14:14, 15; Luka 7:11-17; n’Engeso 24:15.
Nsobora Nta Kusaba Nkahulirwa Ruhanga?
HABWAKI EKIKAGUZO KINU KIKAGUZIBWA: Abantu omumadiini goona basaba. Baitu baingi bahu’ra ngu esara zabu tizigarukwamu.
EKYO BAIBULI KYEYEGESA: Yesu akatwegesa obutagarukamu esara ezitegekerwe. “Obwosaba,” akagamba, “otalisaba endanda.” (Matayo 6:7) Kakuba nitugonza Ruhanga ahulirize okusaba kwaitu, twine kusaba omu mulingo ogu arukusiima. Okukora kinu twine okumanya ebyo Ruhanga ebyagonza nukwo tusobole kusaba kurungi. Yohana ekyokubanza 5:14 nirukisoborraho ruti: “Obutusaba ekintu kyoona [Ruhanga] nk’okwagonza atuhu’ra.”
Yongera osome Zabuli 65:2; Yohana 14:6, 14; na 1 Yohana 3:22.
Nsobora Nta Kutunga Okusemererwa Mubwomezi?
HABWAKI EKIKAGUZO KINU KIKAGUZIBWA: Abantu abarukukira obwingi nibaikiriza ngu sente, okuranganwa rundi oburungi nibisobora kubaletera okusemererwa. Nahabwekyo binu nibyo ebintu bakolerra—hamperu besanga tibatungiremu okusemererwa.
EKYO BAIBULI KYEYEGESA: Yesu akoleka ekyo ekisobora kuleta okusemererwa obu yagambire: “Banyine omugisa abafayo haby’etago byabu eby’eby’omwoyo.” (Matayo 5:3, NW) Okusemererwa okwamananu nitusobora kukutunga kakuba tulengaho kwigusa okwetaga kwaitu okukirayo obukuru—enjara ey’eby’omwoyo erukukwata hamananu aga Ruhanga n’ebigendererwa bye. Amananu ganu nigasangibwa omu Baibuli. Okumanya amananu ganu nigasobora kutuyamba okumanyira kimu bintu ki ebyomugaso n’ebitali. Kakuba tuleka amananu ga Baibuli okutwebembera mwebyo ebitucwamu n’omubikorwa byaitu nitwija kutunga obwomezi obwine ekigendererwa.—Luka 11:28.
Yongera osome n’Enfumo 3:5, 6, 13-18 na 1 Timoseo 6:9, 10.
Egi ebaire nsoborraho enke eya Baibuli habikaguzo mukaga. Wakugondeze okumanya ebikukiraho? Obworaba oli omu hali abo abaine “obwetago bwabo obwebyomwoyo” nkoku oli. Nosobora kwekaguza ebikaguzo ebindi nka: ‘Ruhanga obu araba natufaaho, habwaki alekereho obubi bwingi buti obubaireho mu byafayo? Nsobora nta kuba n’obwomezi obw’amaka oburungi?’ Baibuli eha ebyokugarukamu ebirungi ebirukuhwitura hali ebikaguzo binu hanu n’ebindi bingi.
Baitu, abantu baingi bagurukyagarukya omu kusoma Baibuli. Bakirora nk’ekitabu ekikoto kandi obundi ekigumire okwetegereza. Wakugondeze obukonyezi okutunga ebyokugarukwamu okuruga omu Baibuli? Abakaiso ba Yahwe bagaba ebintu bibiri ebirukusobora kukuyamba.
Eky’okubanza, nikyo akatabu Ruhanga Natwetagisa Ki? kakategekebwa okuyamba abantu abataine obwire okuzoora nkoku Baibuli egarukamu ebikaguzo byabu ebikuru. Ekyakabiri niyo entegeka eyabusa ey’okwegamu Baibuli omumaka. Hataroho kusasura kwona, Omu h’Abakaiso ba Yahwe arukwikara haihi naiwe, kandi namanya kwegesa kurungi Baibuli, nasobora kwija omuka yawe rundi omukikaro kyoona okumara akanya kake buli wiiki akakwegesa Baibuli. Obukaikuru bw’abantu omunsi yoona batungiremu omugaso muntegeka enu. Baingi bahikire naha kugamba bati: “Nzoire amananu!”
Busaho kintu ky’omugaso kyoona ekyorukusobora kuzoora, nk’amananu aga Baibuli. Gatusumu’ra kuruga omu kutiina kurogebwa, okubuzabuzibwa, n’okutiina ebitaroho. Nigatuha okunihira, ekigendererwa n’okusemererwa. Yesu akagamba ati: “Mulimanya amananu kandi n’amananu galibafora b’obugabe.”—Yohana 8:32.


text:
Bya Henry Ssennyondo
MEEYA wa Makindye, Dr. Ian Clarke alaze okunyolwa olw’embeera enzibu ey’ekitongole kya (KCCA) gy’akoleramu emirimu emutuusizza okwecaawa nga n’ensimbi ez’okukozesa emirimu za kusimbira kaggo.
Yawadde ebyokulabirako nti emmotoka za (KCCA) eziyoola ebisaaniiko n’okukola emirimu emirala, zifaamu obuntu obutono obwetaagisa ssente entono n’asaba Dayirekita wa Kampala Jennifer Musisi Ssemakula ziddaabirizibwe ne kitwala ebbanga eddene ekizing’amya emirimu.
Yagambye nti, abamu ku bakozi mu ofiisi ye okuva lwe yayingira, tebafunangayo nsimbi nga kati ssente ezibabeezaawo aziggya mu nsawo ye.
Yabyogeredde mu kanso ye eyakomekkereza omwaka eyatudde mu Grand Imperial mu Kampala ku Lwokusatu.
Yeetabiddwaamu omubaka wa gavumenti Hussein Kyeyune Lukyamuzi, Town Clerk Abuna Besigye.
Kino kyaleetedde bakansala Dr. Robert Kagoda Lukuli-Kkonge) ne Ibrahim Kagolola (Kisugu) okulaga obweraliikirivu ku ssente Dr. Clarke zaateekamu engeri gye zinaasasulwamu mu maaso eyo eziyinza obutabaako na mbalirira ntuufu.


text:
Charles Ssendegeya, omu ku bavubuka b’ekibiina kya Boyz in September abali ku kyeyo, ekitone kye takituulidde. Aleese ekipya ky’atuumye ‘Ekikere kiri ku mbaata’. Vidiyo y’oluyimba luno agikwatidde Sweden. Wuuno abuulidde Hasifah Naava ku bulamu bwe nga omuyimbi ali ku kyeyo e Sweden.:
Omuwala atukula nga amata ali mu vidiyo yo y’ani?
Ye Sunita Karlsson nga nzaalwa y’e Buyindi naye nga kati mutuuze e Sweden.
Bwe muba temuyimba mmwe Bannayuganda eyo muba mukola biki?
Twaguze kkampuni nze ne mukyala wange Marble Ssendegeya eyitiibwa Tayari Records nga tukwata nnyimba z’abayimbi abalala.
Obulamu mwabusanga mutya nga mwakatandika okubeera e Sweden?
Ekyannyamba Mukyala wange Marble nzaalwa y’eno bwe twagattibwa ne bampeerawo obutuuze naye era si byangu, nze ne munnange tuyiiya ne tugendako mu situdiyo ez’a banene, n’okugenda mu mawanga amalala ne tukolayo ebivvulu ne tusobola okutambuza obulamu.
Temukyaddira ddala mu Uganda?
Tujja kudda era mu December tukomawo ku butaka batwerinde.
Cas Cas Ssendegeya ne mukyala we Marble .
Bwe munaakomawo temugenda kuddayo?
Haa eno twafuuka batuuze tulina okudda kubanga eno y’ewali emirimu
Buzibu bwe musinze okusanga nga muli e Sweden?
Olulimi lwe bakozesa, teboogera Lungereza bakozesa LuSwedi, okuluyiga si kyangu.Ekirala obunyogovu nabwo sizoni yaabwo bw’etuuka ffe abataabukuliramu tuggyamu obulwadde.
Ensasula nga mugenze mu bivvulu eyo gye mutamanyidde ebeera etya?
Ekyewuunyisa abasinga okutunyigiriza be Bannayuganda abatera okutegeka ebivvulu, naye Abazungu, Bannakenya, n’Abanigeria basasulira ddala bulungi kubanga baagala omuziki gw’Abafirika.
Olina abaana bameka?
Babiri bokka.
Ekikere kiri ku mbaata lukwata ku ki?
Mwana luno nalukubidde badigize era lubawagira okulya ku ssente zaabwe nga basanyukira mu mazina


text:
Bya ALI WASSWA
OMUVUBUKA asozze omukungu w’ekitongole kya NAADS ekiso ekimuttiddewo oluvannyuma lw’okufuna obutakkaanya n’omukyala ono gw’abadde akanda ensimbi.
Paul Ayebare 27, ow’e Boma mu muluka gw’e Kakyeka mu Mbarara ye yasse nnyina Rhona Nsiime akawungeezi k’Olwokubiri.
Rhona y’abadde omukwanaganya w’emirimu gya NAADS mu ggombolola y’e Kamukuzi mu Mbarara.
Omugenzi Rhona Nsiime ne mutabani w Ayebare
Ayebare yakomyewo awaka nga nnyina, yaakannyuka okuva ku mulimu olwo omuvubuka ono eyalabise ng’eyabadde anyweddemu ku mwenge, kwe kusaba nnyina ssente agende agule omwenge omulala mu bbaala, wabula nnyina n’agaana.
Oluyombo lwasituseewo ng’omuvubuka alangira nnyina obukodo n’obukopi ate ng’omukazi anenya mutabaniwe ono olw’obutayagala kukola n’alowooleza mu kusabiriza ate nga ne z’asaba azimalira mu kunywa mwenge ne ssigala.
Baliraanwa baategeezezza poliisi nti kino kyaggye Ayebare mu mbeera n’akwata ekiso n’akisogga nnyina mu bulago n’afiirawo.
Oluvannyuma omulenzi yapakuddewo emmotoka ya kitaawe, Enock Nsiime omusuubuzi w’e Mbarara n’agivuga okudduka wabula ne bamukwatira e Rwebikoona – Mbarara oluvannyuma lwa baliraanwa okukubira poliisi amasimu n’emutaayiza.
Keesi omwabadde omulambo gwa Nsiime mu kusaba.
Polly Namaye omwogezi wa poliisi mu bitundu by’e Mbarara yategeezezza nti Ayebare baamugguddeko omusango gw’obutemu era akuumirwa ku poliisi e Mbarara nga bwe bakola enteekateeka z’okumutwala mu kkooti.
Omugenzi Nsiime baamusabidde mu kkanisa ya All Saints e Mbarara eggulo era Minisita omubeezi ow’ebyobulamu, Sarah Opendi eyeetabye mu kusaba kuno n’awa abazadde amagezi okulwanyisa omuze gw’abaana okukozesa ebiragalalagala kubanga bivaako obumenyi bw’amateeka naddala mu bavubuka omuli n’okutemula abantu abababeera
ku lusegere.
Okusaba kwetabiddwaamu n’omubaka wa Munisipaali y’e Mbarara, Medard Bitekyerezo.


text:
Bya HERBERT MUSOKE
EMYAKA 20 bukya Ssaabasajja Kabaka Ronald Muwenda Mutebi II atuuzibwa ku Nnamulondo gibadde gya nkulaakulana, kukaaba maziga, kusanyuka n’okusoomoozebwa!
Olwa July 31, 1993 lwali lunaku lwa ssanyu mu Buganda, Kabaka bwe yatuuzibwa ku Nnamulondo oluvannyuma lw’emyaka 27 ng’Obwakabaka buggyiddwaawo.
Abantu baajaguza wiiki nnamba, akasozi Buddo kaakwatirira nnamungi w’omuntu, abantu baakola embaga n’obubaka mu byalo byabwe okusanyuka olw’olunaku luno.
Na buli kati abaaliwo bakyatenda essanyu, okusagambiza n'okujaganya okwaliwo ku lunaku olwo ng'engoma, emirere n'emizira bibuutikidde Naggalabi n’Obuganda bwonna!
Polof. Ssemakula Kiwanuka, omu ku baali ku mwanjo mu lunaku luno agamba nti Amatikkira ga Kabaka mu 1993 gaalina amakulu mangi eri Obuganda kuba gaayambako okuzzaawo obukulembeze bw'ensikirano eyo yonna gye buli.
“Amatikkira gaalaga obumu n'okukolera awamu kuba ebisinga obungi ku byakozesebwa byaleetebwa bantu ssekinnoomu olwo omukolo gwonna ne gubeera matiribona,” bw’ajjukira.
Ssaabasajja abadde ajja akyusakyusa ebifo w'akuliza Amatikkira, ag’omulundi guno gali mu Lubiri e Mmengo era gaakumala essaawa bbiri zokka!
Ebikujjuko by'okukuza amatikkiro g'omwaka guno, byatandise n'omwoleso gw'ebyobulambuzi mu Buganda mu Lubiri e Mmengo okutandika nga July, 29 okutuuka nga August 4. Era mulimu okusimba emiti ku luguudo Kabakanjagala.
OMULEMBE OMUTEBI
Omutaka Ssemanobe Lawrence Mukalazi, agamba nti Amatikkira ga Kabaka mu 1993 ye yali entandikwa y'Omulembe Omutebi yadde nga yali yabikka dda akabugo ku njole ya kitaawe mu 1969.
“Kabaka akoze bingi okukulaakulanya Obuganda n'abantu be . Okuggyako okubakubiriza okukola ennyo, okulima emmere balwanyise enjala n'okusigazaawo ey'okutunda, asomesezza abaana ba Buganda bangi, ayambye okutumbula ebyobulamu mu maka wamu n’okuyambako okutandika emirimu egiwa abavubuka eby’okukola,” Omutaka Ssemanobe bw’agamba.
Kabaka akubirizza abantu be okusomesa abaana era n'assaawo n'ensawo ya Kabaka Buganda Education Fund era abaana bangi baweereddwa ku mitendera egy'enjawulo.
Ng’ayita mu mipiira gy’Ebika n’Amasaza, Kabaka atumbudde ebitone by’abavubuka; abayimbi abayambyeko okusomesa ebyobuwangwa ate n’ayamba ne ku bukulembeze bw’alonze abavubuka okukulira ebitongole mu Buganda.
Kabaka ng’abuuza ku nnamukadde .
OKUSOOMOOZEBWA
Eyali Katikkiro wa Buganda, Ying. JB Walusimbi agamba nti “Obwakabaka busisinkanye okusoomoozebwa kungi mu myaka 20 okulemesezza Kabaka okukulaakulanya abantu be.
Muno anokolayo ebbula lya ssente eziddukanya emirimu gya Buganda olw'obwavu obuli mu bantu ne Gavumenti okugaana okusasula ssente Buganda z’egibanja.
“Olutalo lw'okulwanirira ebintu bya Buganda nga Federo na kati lukyayinda, bingi bikyalemye okuzzibwa era luno lwakwasisaako abamu ku baminisita b'e Mmengo mu 2008 ekyali kyonoonye enkolagana wakati wa Mmengo ne Gavumenti eya wakati,” bw’agamba.
Ying. Walusimbi agamba nti ennyombo mu Bika bya Buganda, abantu okwewala okukola bulungibwansi n’okukola okulala kyokka nga beetundako ettaka entakera, kizzizza nnyo Buganda emabega.
Muky. Jane Luboyera ow’e Bwasi agamba nti ng’oggyeeko okuba nti Kabaka teyeetaaya bulungi mu Buganda nga bwe kyandibadde, abookya ebintu bya Buganda omuli Amasiro g'e Kasubi, ennyumba Bwanika e Naggalabi n’ebifo ebirala nabo bagenderera kusaanyaawo Bwakabaka.
EBIKYUSE
Omutaka Musa Kyeyune ow’e Kyaddondo agamba nti okuggyibwawo kw'Obwakabaka mu 1966 kwakyusa ebintu bingi, okugeza bw'oyingira mu Lubiri e Mmengo bingi ebikyuse. Okugeza waliwo emiryango egitalina kumala gasaalimbirwamu kyokka kati buli omu atambula nga bw'ayagala.
“Okukoppa empisa engwiira kikyusizza nnyo enneeyisa y'abantu mu Buganda, abakyala abajula okuyita obuswa bayinza batya okubuulirira abaana? Abaana bwe batabuulirirwa olwo endwadde enkambwe nga siriimu ziyinza zitya okuggwaawo?,” bwe yeebuuza.
Nga tujjukira emyaka 20, egy'omulembe Omutebi, Katikkiro Charles Peter Mayiga, yalagiridde nga bwe wagenda okubaawo enkola empya gye yatuumye 'Omulembe omuggya', gy’agamba nti yaakukulaakulanya Buganda.
Katikkiro Mayiga, agamba nti omulembe guno gwakutambulizibwa ku bwerufu, okukola ennyo waakiri buli muntu ayingize 3,000/- olunaku, okukuuma Nnamulendo, okulwanyisa obwavu n'ebirala.


text:
Bya HANNINGTON NKALUBO
ABAVUBUKA ba NRM mu Kampala batongozza okuyisa ebivvulu by'okukuza emyaka 50 egy’ameefuga ne basaba Gavumenti eyongere okukola ku bizibu byabwe nga bw’ezze ekola bulijjo.
Baayisizza ebivvulu ku nguudo ez’enjawulo mu Kampala nga baatandikidde ku ssaawa ya Kkwini ne bagenda mu Kisenyi, ebibinja by'abavubuka gye byabeegattiddeko ne batambula nga bwe bakumba n'okukuba ennyimba eziwaana eggwanga.
Omukwanaganya w'abavubuka bano, Swaibu Mugisha yagambye nti nga October 9 lunaku lwa byafaayo eri eggwanga lino okwawukana ku nnaku endala ezibaddewo.
"Okugoba Abazungu ne tufuna obwetwaze gy’emirembe gye tulina kati kubanga n'abakulembeze nga Pulezidenti Museveni mwe baggidde ne bakulembera eggwanga okuliggya mu ntalo kati tulina emirembe twefuga era twekolera ku nsonga zaffe" Mmugisha bwe yagambye.
N'agattako nti batandise okuyisa ebivvulu era bagenda kwetoloola Kampala yonna nga bakunga abantu naddala abavubuka okwetaba ku mikolo egigenda okuba egyenjawulo e Kololo.
Ate James Ssseguya yategeezezza nti Gavumenti baagala ekole bulungi ku nsonga eziruma abavubuka.


text:
OMUSANGO Regina Nalweyiso gw’abadde avunaana bba Babu Kiweewa obutamuwa buyambi bwa lubuto n’okumulagajjalira, omulamuzi Elijah Musolo ow’e Lukaya agusaze n’amusindika mu nkomyo ate olwo mukaziwe ne yeekuba mu mutima n’agamba omulamuzi nti, amusonyiye era abivuddemu. Ssennabulya Baagalayina y’abisengese bwati:
Mulamuzi: Leero kkooti lw’egenda okuwa ensala yaayo kyokka nga sinnaba kutandika Kiweewa olina ky’ogamba kkooti?
Kiweewa: Nzikirizza omusango gugenda kummegga naye nsaba nkendeerezebwe ku kibonerezo kubanga ndi mulwadde n'embeera y'ekkomera ennyinze obuzito.
Mulamuzi: Bassemaka abalinga ggwe abatatuukiriza buvunaanyizibwa mmwe muvaako obusambattuko mu maka obutuusa n'abaana okudooba era mwetaaga kukangavvulwa nnyo.
Nkusibye omwaka mulamba mu nkomyo ate olina okuwa obujjanjabi mukaziwo n'abaana ng'obasasulira ne fiizi mu ssomero.
Nalweyiso: Oweekitiibwa onzise! Kusiba baze, nze mmusonyiye era eby’okumuvunaana mbivuddemu. (Wabula kkooti yo teyamusonyiye)


text:
Essuula 1
1 Ekyabaawo okuva ku lubereberye; kye twawulira, kye twalaba n'amaaso gaffe, kye twatunuulira, era engalo zaffe kye zaakwatako, ebya Kigambo eky'obulamu
2 (n'obulamu bwalabisibwa, ne tulaba, era tutegeeza, era tububuulira mmwe obulamu obwo obutaggwaawo, obwabaawo awali Kitaffe ne bulabisibwa gye tuli);
3 kye twalaba ne tuwulira, kye tubabuulira nammwe, nammwe mulyoke musse ekimu naffe; era naye okussa ekimu kwaffe kuli ne Kitaffe era n'Omwana we Yesu Kristo;
4 n'ebyo tubiwandiika ffe, essanyu lyaffe liryoke lituukirire.
5 Ne kino kye kigambo kye twawulira ekyava mu ye era kye tubuulira mmwe, nga Katonda gwe musana, so mu ye ekizikiza temuli n'akatono.
6 Bwe twogera nga tussa kimu naye ne tutambuliranga mu kizikiza, tulimba ne tutakola mazima;
7 naye bwe tutambulira mu musana, nga ye bw'ali mu musana; tussa kimu fekka na fekka, n'omusaayi gwa Yesu Omwana we gutunaazaako ekibi kyonna.
8 Bwe twogera nga tetulina kibi, twekyamya fekka so nga n'amazima tegali mu ffe.
9 Bwe twatula ebibi byaffe, ye wa mazima era omutuukirivu okutusonyiwa ebibi byaffe, n'okutunaazaako byonna ebitali bya butuukirivu.
10 Bwe twogera nga tetwonoonanga, tumufuula mulimba, so nga n'ekigambo kye tekiri mu ffe.


text:
Bya STEPHEN MAYAMBA
SSENKULU wa yunivasite y’e Mukono, Rev. Can. Dr. John Ssenyonyi, asabye bakulu banne bwe bakulira yunivasite mu ggwanga okukomya okuzannyisa abatasoma (abacuba) mu mizannyo gya yunivasite kiyambe okukuuma ekitiibwa n'omutindo gwagyo.
Bino yabyogedde aggalawo emizannyo egy’omulundi ogw’e 15 egyayindidde ku Uganda Christian University e Mukono (UCU).
Ndejje ye yaziwangudde n’eddirirwa Makerere ate UCU yamalidde mu kyakusatu.’
“Emizannyo ku mitendera gyonna mirungi kuba gigatta abantu ne bavuganya mu ssanyu n’okukuuma emibiri nga miramu. Naye buli lwe tukozesa abacuba tuba tukotoggera baana baffe be tumma omukisa ogulaga obusobozi bwabwe ne babiviirako ddala,


text:
Bya VIVIEN NAKITENDE
Light college 0(3)-0(2) Hiltop Academy
EMPAKA z'amasomero eza Light Cup ezibadde ziyindira e Wankulukuku ziggweeredde ku mudumu gwa mmundu olw'abayizi b'essomero lya Hiltop okugaana obuwanguzi bwa Light College.
Omupiira we gwaggweeredde nga tewali alengede katimba ka munne, olwo ne bagenda mu peneti.
Oluvannyuma lwa peneti, ddiifiri yalangiridde Light College ku buwanguzi ekyaggye abayizi ba Hilltop mu mbeera nga bagamba nti peneti zabadde tezinnagwaayo ne batiisa okukolawo akatiisa singa ekikopo kiweebwa Light college.
Abategesi baasoose ne babitwala ng'ebyokusaaga ne bagenda mu maaso okutegeka okugaba ekikopo wabula abayizi ne bava mu mbeera ne batandika okukasuka mayinja, enfuufu n'amagi amavundu era poliisi n’eyitibwa okuzza embeera mu nteeko.


text:
Bya MADIINAH SEBYALA
ABADDU ba Allah mufube okukozesa ebitundu byammwe eby’omubiri mu ngeri esanyusa Katonda olwo enjala ereme kubalumira bwereere.
Sheikh Muhammed Abdunul Kasolo, Imaam w’omuzigiti gwa Kaasangalabi - Mukono agamba nti bangi ku Basiraamu balowooza nti okusiiba kitegeeza butalya mmere na butanywa.
Abamu balowooza nti omumwa gwokka gwe gusiiba olwo ebitundu ebirala ne batafaayo kubitangira butasiiba mu ngeri esanyusa Katonda olwo ne babireka ne byekolera kye byagala.
Enkozesa y’ebitundu by’omubiri eneekuweesa empeera
1 Amaaso: Weewale okutunula ku bintu byonna ebigeesittaza naddala okutunula ku bwereere, omuli entumbwe, akabina n’ebirala. Omutango gwa kino kusasula nnaku 60.
2 Akamwa n’olulimi. Fuba okusengejja by’oyogera nga by’amazima, towaayiriza, towemula.
3 Emikono: Gino gikwata ku bintu bingi ebitakirizibwa Allah naddala mu kisiibo emisana. Gimanyiddwa okwenyigira mu kukola amazambi omuli okuweeweeta ebitundu ebitakkirizibwa, okukwata mu ngalo sso nga balo oba mukyala wo omuwoowe, kitaawo, n’ab’eng’anda zo bokka be bateekeddwa okukukwata mu ngalo mu biseera eby’ekisiibo.
4 Ebigere oteekeddwa okubitambuza mu makubo agasanyusa Allah. Mu gano mulimu okulambula abalwadde, okusomesa eddiini naddala Kulaani, okugatta eng’anda ezeeyawudde oba okuziika.
5 Ebitundu by’ekyama: Bino byogerwako ng’obwereere era bwe businga okuvaako ebintu ebisinga okunyiiza Allah. Singa bino obikozesabubi mu kisiibo osasula ennaku 60.


text:
Bya RASHIDAH NAKYAZZE
OBUSIRAAMU bukkiriza abakyala okwewundaokulabika obulungi naddala eri babbaabwe. Wabula waliwo ebintu ebimu ebitakkirizibwa ng’oyo yenna abikola aba ayolekedde obutafuna mpeera.
Omukyala alina okwebikkirira yenna okuva ku nviiri okutuuka ku bigere.
Ekimu ku ebyo ebigaanibwa kwe kwongereza enviiri enkolere ku mutwe.
Nabbi Muhammad (S.A.W) agamba nti, ‘Allah yakolimira oyo yenna ayunga enviiri n’oyo gwe baziyungako.’
Sheikh Muhammad Ismael Mayambala Imaam w’omuzigiti gwa Bilal e Bwaise agamba nti,.enviiri zonna ezisibwa zikkirizibwa kasita zibeera nga si nnyungeko ate nga mbikkeko.
Ayongerako nti, wuzi zikkiribwa kubanga zo teziringa nviiri naye enviiri nga wiivu, wiigi, ebigwa n’endala ze bagatta ku nviiri tezikkirizibwa kuba omuntu abeera yeefaanaanyiriza ky’atali.
Ddaayi oba okuteeka langi mu nviiri nakyo tekikkirizibwa kuba abuza obutonde bw’enviiri naye ‘tinti’ oba langi evaamu byo bikkirizibwa.
Nabbi Muhammad (S.A.W) yagamba nti, omukyala yenna asiba enviiri bw’anaafa nga teyeenenyezza, waakugenda mu muliro era tajja kuwulira wadde ku kawoowo k’Ejjana (Surat Qasas, 28:77).
Sheikh Mayambala akubiriza abakyala bonna okukola ebisanyusa Allah basobole okukolerera e Jjana.


text:
Bya Ahmed Mukiibi
Pulezidenti Yoweri Museveni akyusizza mu ba babaka be mu buli disitukiti ng’abamu basuuliddwa abapya ne baleetebwa.
Museveni alonze abadde omuyambi we, Aisha Kabanda ku bwa RCC wa Kampala, n‘akomyawo Yinginiya Ian Kyeyune mu Wakiso nga RDC mu nkyukakyuka zakoze ku ba RDC 112 n’abamyuka baabwe 66.
Enkyukakyuka zino azilangiridde ku makya ga leero zakutandikirawo okukola ng’abamu ku baasuuliddwa baawereddwa ebifo mu bitongole bya gavumenti ebyenjawulo.
Abadde RCC w’e Kampala, Samuel Mpimbaza Hashaka asindikiddwa Namayigo mu Busoga ate abadde RDC wa Wakiso Lt. Dan Kaguta ye asuuliddwa.
Fred Bamwine abadde e Mpigi, asindikiddwa Ntungamo, ekifo kye ne kissibwamu Apollo Bwebale.
Mu nkyukakyuka zino ezitandikiddewo okukola, Pulezidenti era akyusizza n’abamyuka ba RCC mu Kampala n’alonda abapya okuli; Jackie Kemigisha Kiiza (Nakawa ), Deborah Mbabazi ( Lubaga), Mercy Deborah Nabukenya (Makindye), Henry Kitambula (Makindye) ne Allan Kajik (Central).
Aisha Kabanda y’ani
Aisha Nalule Kabanda azaalibwa mu Kitimba mu Butandala nga kitaawe ye Hajji Kabanda eyali ow’ebyokwerinda ku LC 5 e Mpigi okumala emyaka nga 15.
Kabanda yasoma byanfuna mu Yinivasite. Abadde muyambi ya Pulezidenti ng’akolera mu State House gy’amaze emyaka egisoba mu kkumi.
Mu NRM , Kabanda ye mumuyuka w’akulira abakyala mu NRM era ayogerera nnyo ku Leediyo n’emikutu gy’empuliziganya emirala ng’awolereza Pulezidenti Museveni ne NRM.
Mu Kampala mw’asindikiddwa, Kabanda ayolekedde okusomoozebwa okw’amaanyi naddala mu kiseera eky’okulonda okwa 2016 ekisuubirwa okubeera eky’ebbugumu.
Kabanda bw’anaaba w’akuwangaalira mu Kampala, ateekwa okwewala ensobi ezikoleddwa b’addidde mu bigere ng’ebya Boda Boda, obutale, KCCA, n’oludda oluvuganya gavumenti.
Lwaki Haskaka akyusiddwa
Hashaka yalondebwa ku bwa RCC bwa Kampala mu 2012 ng’adda mu bigere bya Alice Muwanguzi wabula bwe yatuuka mu Kampala n’atandika okulwanyisa ab’oludda oluvuganya naddala Loodi Meeya Lukwago, n’abalala.
Wabula yafunamu obutakkaanya ne Dayirekita wa Kampala Jeniffer Musisi bwe baalemwa okukkaanya ku nsonga za takisi, abatembeeyi, Lufula ne Bodaboda.
Hashaka yasooka kuwakanya okuwandiisa Bodaboda ng’awagira ekibiina kya Bodaboda 2010 ekya Abdul Kitatta wabula oluvannyuma yakwatagana ne KCCA.
Zaina Muwonge:
Abadde omumyuka wa RCC atwala Lubaga era abade muwagizi wa NRM lukulwe kyokka ng’alina emivuyo gy’ettaka gy’abadde yeenyigiramu. Abantu baludde nga bamwemulugunyaako olw’okwekubira ku ludda lw’abagagga.
Ian Kyeyune
Yali ssentebe wa LC 5 e Wakiso okuva lwe yationdebwawo mu 2000 ng’esalibwa ku Mpigi okutuuka mu 2011 lwe yawangula Matia Lwanga Bwanika.
Okuzzibwa e Wakiso, Kyeyune aggyiddwa Namayingo gye yasooka okusindikibwa bwe yalondebwa mu 2012.
Kyeyune akomyewo e Wakiso nga disitulikiti eno ab’oludda oluvuganya gavumenti boongedde okugyegazaanyizaamu nga n’eyali omumyuka wa Pulezidenti Polof. Gilbert Bukenya awera okwesimbawo ku bwapulezidenti mu 2016.
Ensonda zitegeezezza nti Kyeyune aleteddwa okukkakkanya Bukenya n’obooludda oluvuganya okuli ssentebe Bwanika n’ababaka ba palamenti.
Emisaala gya ba RDC.
Buli omuku ba RDC eyalondeddwa agudde mu bintu nga buli mwezi basasula omusaala gwa bukadde bubiri n’emitwalo 30, gattako emmotoka, abakuumi ab’emmundu, ensako y’amafuta, ofiisi, n’ebirala.
Abamyuka ba RDC buli omu asasulwa omusaala gwa kakadde kamu n’emitwalo 80 ,emmotoka, abakuumi, ensako y’amafuta, ofiisi n’ebigenderako.
Buli mwaka gavumenti esaasaanya obuwumbi obusoba mu busatu ku kubeezaawo ba RDC bonna 112, abamyuka baabwe n’abayambi baabwe.
Wansi lwe lukalala lwa ba babaka bano ne disitulikiti gyebasindikiddwa okuweereza.
RESIDENT DISTRICT COMMISSIONERS (RDC)


text:
Bya Lilian Nalubega ne Dickson Kulumba
POLIISI erabudde abantu abagenda okwetaba ku mikolo gya Kabaka ng’alambula Bugerere nti tegenda kugumiikiriza bamenyi b’amateeka n’abaneetabamu okukola effujjo nti kubanga bino biseera bya butujju poliisi mw’erina okukolera ogwayo n’obwegendereza.
Avunaanyizibwa ku bikwekweto mu Poliisi, Grace Turyagumanawe agambye nti eby’okwerinda mu kulambula kwa Kabaka e Bugerere bigenda kukulirwa akulira Poliisi yennyini Gen. Kale Kayihura era nga baakuteekayo abaserikale abamala olw’okukuuma emirembe.
“Tetujja kukolera ku ky’abantu okuba nti bagenda kusanyuka, kulya na kunywa olw’okuba balabye Kabaka olwo ffe tuleme okukola ogwaffe.
Tugenda kukola mulimu gwaffe mu bujjuvu era tetugenda kugumiikiriza ba ffujjo,” Turyagumanwe bwe yagambye.
Bino yabyogeredde mu lukungaana lwa bannamawulire olwayitiddwa minisita w’ebyamawulire n’Olukiiko e Mmengo, Denis Walusimbi olwatudde ku Bulange e Mmengo ku Lwokuna era nga luno lwetabiddwaamu n’omwogezi wa Poliisi, Judith Nabakooba n’akulira amagye ga Kabaka Lt. Musaazi Lutwama.
Minisita Ssengendo ayanjudde anteekateeka ey’ennaku essatu mu bujjuvu nga Kabaka Ronald Muwenda Mutebi II waakutuuka ku Mmande nga January 27, 2014 asookere ku ddwaaliro e Kayunga, oluvannyuma alambule olusuku lwe ku mbuga y’essaza lino w’agenda okusisinkana abantu abenjawulo.
Ku lunaku lwe lumu agenda kutongoza sitoowa omuterekebwa emmere ng’eri wa musajja we Nsamba Kumaama e Nakyesa.
Ajja kulambula abalimi n’okusimba emiti n’oluvannyuma ayogereko eri Obuganda ku mbuga y’eggombolola e Bbaale.
Ku Lwokubiri, waakutandikira ku misiri gy’emmwaanyi n’emiti ku ggombolola e Busaana, okugema abaana ku ddwaaliro lya Bukambo HC II, eky’emisana kyakukwatirwa e Nazigo mu kigo.
Kabaka ajja kulambula ffaamu y’ennaanansi ewa Bashir Ziraba ate oluvannyuma ayogereko eri Obuganda ku mbuga y’eggombolola e Kangulumira.
Ku Lwokusatu ajja kuggulawo ekkanisa y’Abadiventi emu ggombolola ya Mumyuka Kayunga n’oluvannyuma waakwogera eri Obuganda era eno y’egenda okubeera entikko y’okulambula kwe.


text:
OMUVUBUKA aludde ng’abba ssente ku basaabaze mu paaka y’oku Cooper Complex ne baddereeva akwatiddwa oluvannyuma lw’okumunoonyeza ebbanga.
Longido Mulokole abadde atwala mmotoka za banne n’azivuga eng’endo empanvu, naye ng’olufuna ku ssente abula nazo mmotoka n’agisuula w’aba asanze.
Abagamba okubabbako ssente kuliko: Brown Karungi eyamuwa emitwalo 10 azitwale ewa mukama waabwe wabula n’adduka nazo okukkakkana nga Karungi bamugobye ku mulimu.
Rashid Ndawula ye agamba nti yamubbako ssente era n’amuwawaabira ku Poliisi y’e Gaba ne bamuggulako omusango ku fayiro nnamba SD: 20/05/01/14 era okuva kw’olwo abadde anoonyezebwa.


text:
Bukedde Ku Ssande yatandise empaka za basereebu abakazi abasinga okwambala ne banyuma ng’empaka zino zaakukkomekereza nga December 8, 2013. Leero Martin Ndijjo ne steven musoke bakuleetedde basereebu mu mini.
Omukazi bw’ayambala olugoye olukoma waggulu w’amaviivi, ayogerwako nti ayambadde mini. Kigambibwa nti abakazi okutandika okwambala mini, gyali myaka gya 1920.
Mu myaka gino, abakazi baava ku ngoye ezikweya wansi ezaali zambalwa mu biseera ebyo ne batandika okwambala engoye ezikoma mu maviivi.
We gyatuukira emyaka gya 1950, mini baagikyusa olwo nga tekyakoma mu maviivi wabula ng’etuuse waggulu mu maviivi era leero omuntu ayambadde olugoye olukoma mu maviivi toyinza kugamba nti ayambadde mini, wabula mini z’engoye ezikoma waggulu w’amaviivi okutuuka eyo mu bisambi.
Cindy Sanyu, Lady Mariam ne Juliana Kanyomozi
Catherine Kusaasira, Sherry Matovu ne Sarah Zawedde
Irene Ntale, Julie Ssemugga, ne Desire Luzinda
Iryn Namubiru, Prisca Mikami, Irene Ntale
Pretty Glo, Stecia Mayanja ne Kevinsha Tumusiime
Rema Namakula, Lady Aisha, Amelia Nambala
Moureen Nantume ne Mya Baganda


text:
Bya Henry Nsubuga
ENVUBA embi kye kimu ku bintu ebiragiddwa ebyonoonye ennyanja Nalubaale. Abavubi bakozesa obutimba bu mukokota ne bakwata ebyennyanja ebito wamu n'amagi gaabyo!
Abavubi abamu bakozesa butwa okutta ebyennyanja, kuno gattako amakolero ag’enjawulo ageefunyiridde okuta kazambi n’aggweera mu nnyanja.
Ku ntandikwa y'omwezi guno, abakulembeze mu disitulikiti y’e Mukono baasisinkanye Pulezidenti Yoweri Museveni ne bamusaba akozese amagye okusiba ennyanja Nalubaale okumala emyezi ebiri.
Nga bakulembeddwa ssentebe wa disitulikiti, Francis Lukooya Mukoome, baategeeza nti abakwata abavuba obubi balya enguzi mu kifo ky'okuyamba okumalawo omuze guno.
Ssentebe Lukooya agamba nti ekirina okukolebwa kwe kugema ekyo ekivaako envuba embi.
“Ebyennyanja bwe biba mu nnyanja tewali nsonga lwaki omuvubi akwata obuto.
Omuvubi ku mwalo e Kiyindi ng'asitudde empuuta ekuze.
N'olwekyo tusale amagezi agakomyawo ebyennyanja nga tusiba ennyanja," Lukooya bwe yagambye.
Okutandika nga July 1, 2013 okutuuka nga September 30, 2013, amazzi gonna agali ku nnyanja Nalubaale e Mukono tegakkirizibwa kuvubirako.
Kino kijja kukola buli mwaka kuba mu kiseera kino ne ku nnyanja kubaako omuyaga ng’era obubenje obuzze bubeerako bwakuggwaawo.
"We tunaatuukira mu October abavubi okuddamu okuvuba ng’ebyennyanja bikuze bulungi.
Guno si gwe gusoose okusiba ennyanja. Mu myaka gya 1990 abavubi bwe baali bavubisa obutwa, ebyennyanja bya Uganda ne babiwera mu mawanga g'Abazungu, ennyanja yasibibwa era yagenda okuddamu okusumululwa ng’ebyennyanja byeyongedde," Lukooya bw'agamba.
Omwaka guno, Minisita Ruth Nankabirwa yalagira omwalo gw’e Nsazi mu Buvuma okuggalwawo okumala omwezi gumu n’ekitundu bwe yasanga abavubi baakwo nga beenyigira kyere mu nvuba emenya amateeka.
Baagenda okuddamu okuguggula ng’ebyennyanja bikuze.
Ssentebe Lukooya agamba: Okuggala ennyanja kigenda kukosa abantu bangi okuviira ddala ku muvubi asooka, abasuubula ebyennyanja, ababirya naffe abasolooza emisolo ku nnyanja.
Tugezezzaako okuteesa n’abakulembera disitulikiti ezituliraanye omuli, Buikwe, Buvuma, Kalangala, Mayuge n’endala naye bakyakigaanyi.
Ab’e Buvuma baagala kugenda nga basiba mwalo ku mwalo naye kino tekijja kukola."
Abavubi 75 ku buli 100 abali mu Mukono bategeezeddwa ku nteekateeka eno wabula abamu bagiwakanya.
Bagenda kukola ki?
Ssentebe Lukooya agamba nti baagala abavubi bakole emirimu emirala mu kiseera ng'ennyanja eggaddwa. "Bayinza okulima oba okukola emirimu emirala egy'emikono.
Kino kijja na kukendeeza ku bungi bw’abantu abatunuulidde ennyanja ng’engeri yokka ey’okubeerawo.
Kati tugenda kusomesa ab'obukiiko obuddukanya emyalo (BMU) kuba bbo bennyini nga bali wamu n’abavubi be tugenda okukozesa okukuuma ennyanja waleme kubaawo agivubamu.
Bwe tunaasanga omwalo gye bakyavuba ng'etteeka litandise okukola, olukiiko olwo lujja kuyiibwa n'abaluliko bavunaanibwe,' Lukooya bwe yagambye.
Ekiseera ng’ennyanja esibiddwa, abavubi ku myalo gyonna baakuwandiikibwa.
Bw'eneggulwawo abo abatawandiikiddwa tebajja kukkirizibwa kuvuba naye. Omuze gw’abavubi okuva mu bitundu ebirala okweyiwa e Mukono bavube nakyo kijja kutangirwa.
Masitula Namaganda, sipiika w’eggombolola y’e Ntenjeru era atuula ku lukiiko olufuga omwalo gw'e Katosi agamba nti ennyanja erina ebizibu bingi ebizzeewo olw’abasindikibwa okulwanyisa envuba embi n’abakungu ba Gavumenti okudobonkanya enkola ekkirizibwa.
"Simanyi oba okusiba ennyanja kinaatuukirira naye nga kirimu eggumba," Namaganda bw'agamba.
Ssentebe wa disitulikti y’e Buvuma Adrian Wasswa Ddungu agamba nti aba disitulikti y’e Mukono ekibeeyinuza kwe kuba nti bbo balina engeri endala ez’okwebeezaawo mwe bayinza okuggya emisolo.
"Ffe e Buvuma twetooloddwa nnyanja era mwe tujja ssente ezitubeezaawo," bwe yagambye.
Ssentebe Ddungu agamba: Nze ndowooza nti essira tulisse ku kusalira nvuba mbi magezi kuba ne bwe tunaasiba ennyanja, era bwe tunaagiggulawo abavuba obubi bajja kukomawo.
Gavumenti esooke erwanyise obwenyanja obuto okuviira ddala mu butale ne mu maka g'abantu. Lwaki Lukooya tasooka kulwanyisa abo?
Kansala era omusuubuzi w’ebyennyanja ku mwalo gw’e Kiyindi, Phillip Lubowa agamba nti tawagira kya kusiba nnyanja kuba abantu bangi abali ku myalo egy’enjawulo nga tebalina ngeri gye bajja kukuumibwamu ng’ennyanja esibiddwa.


text:
NZE Josephine Nantume mbeera Ndejje.Ndi musawo omutendeke.Nnoonya musajja alina omulimu ogw’obuvunaanyizibwa nga mwetegefu okwekebeza omusaayi ate ng’amanyi omukwano. Kuba ssimu 0754252315.
Nze Joseph Musisi, mbeera Masaka. Nnina emyaka 24. Nnoonya omukyala ali wakati w’emyaka 25 - 33. Sifa ku ggwanga kasita aba ng’amanyi Oluganda ate nga mwetegefu okugenda ewaffe oba nze okugenda ewaabwe. Njagala alina ku ssente ezimala nga mwetegefu okunfunira eky’okukola. Kuba 0776377237.
NZE Dr. L.A. Nnoonya omubeezi nga musawo (dokita oba nnansi). Kuba 0755203271.
NNINA emyaka 25, ndi wa mpisa ate ndi mukkakkamu. Nnoonya sugammami ali wakati w’emyaka 26 - 38 nga talina musajja. Njagala mugagga nga yeevuga. Nnina omukwano. Bw’oba nga gy’oli alina bye njogeddeko, kuba 0787212623.
NZE Danex Lukwago, nnoonya omukyala ow’obuvunaanyizibwa ng’akola era ng’alabika bulungi. Njagala anaasobola okunnyanjula mu bakadde ng’akola mu bbanka, omusawo oba ekitongole kyonna, wakati w’emyaka 24 - 32. Nkola era ndabika bulungi. Ali siriyaasi kuba 0759361973.
NZE Collins Ssali. Nnoonya omukyala alina empisa ng’akola era ng’alabika bulungi. Njagala ali wakati w’emyaka 20 - 35 kuba nze nnina 32. Ndi mwetegefu okunyannjula mu bakadde be. Owengeye totawaana. Kuba 0759361973.
NDI wa myaka 26. Ndi muddugavu ekimala era ndi muwanvu. Nnoonya omukyala wakati w’emyaka 30 - 40 nga musomesa oba musawo ng’alina amaka ge. Njagala ananfunira omulimu. Kuba 0788499088.
NZE Asani, nnina emyaka 45. Njagala omukyala Omusiraamu ng’alina ku ssente. Njagala muyonjo, eyeewa ekitiibwa ng’ali wakati w’emyaka 25 - 35 nga mwetegefu okwekebeza omusaayi. Nze omukwano ngumanyi bulungi era nneewa ekitiibwa. Akooye abasajja abayaaye nkubira ku ssimu 0730313202.
NZE N. Kaweesa. Nnoonya omuwala omulungi ng’alabika bulungi ate ng’alina empisa. Njagala atya Katonda. Nnina emyaka 40, mbeera Kawempe. Omwetegefu kuba 07520620677.
NZE Jose, nnina emyaka 30, mbeera Kibuli. Ndi mweru era ndabika bulungi. Njagala omukyala ali wakati w’emyaka 18 - 25 ng’alabika bulungi. Saagala alina mwana. Sifa ku ggwanga wadde eddiini kasita oba omwetegefu okwekebeza omusaayi. Kuba 0773753337 oba 0759626848.
NZE MW, nnina emyaka 50. Nnoonya omukyala omuddugavu ng’ali wakati w’emyaka 40 - 47 ng’atya Katonda. Njagala ali siriyaasi okufumbirwa. Ali wansi w’emyaka egyo tokuba. Essimu 0756639208.
NNOONYA omukyala ow’okuwasa nga Musiraamu ng’ava mu maka Amasiraamu. Njagala alina eddini ye bulungi ng’ali wakati w’emyaka 19 - 27. Omweru oba owa kataketake nga si mutono ate nga si munene nnyo. Okwekebeza omusaayi tteeka. Kuba 0704431139.
Tunoonya basajja ba buvunaanyizibwa
Nze Zaytuni. Nnina emyaka 40. Nnoonya omwami nga Musiraamu ali wakati w’emyaka 45 - 50 ng’alina omulimu. Tulina okwekebeza omusaayi. Njagala nga wakyama. Ali siriyaasi kuba 0752838085.
NNINA emyaka 28, nnoonya omwami omwesigwa ng’alina emyaka 40 okudda waggulu. Njagala mwetegefu okubeera nange nga omwetegefu okwekebeza omusaayi. Omuyaaye totawaana. Kuba 0775033248.
NNINA emyaka 27. Njagala omwami wa myaka 40 n’okudda waggulu ng’alina eddiini ne laavu. Tujja kwekebeza omusaayi ate nga mwetegefu okumwanjula mu bazadde bange. Sifa ku ssente naye alina okuba ng’akola. Kuba 0757868976.
Nnoonya omusajja Omuganda ng’ali wakati w’emyaka 26-30 nga taafe ku mulimu gwange. Emmamba ne Lugave saagala. Kuba 0701233690
NZE Shifah 23. Nnoonya omusajja nga Musiraamu, alina empisa n’eddiini kuba nange mu by’eddiini, empisa n’omukwano mbyekakasa. Njagala alina ku ssente ate nga tapangisa. Njagala omwetegefu okumulaga mu bazadde bange ng’ali wakati w’emyaka 25 - 45 nga Muganda. Nze nnina omwana omu. Asiimye nkubira ku 0777971677.


text:
Bya HAFSWA NANKANJA
EMIREMBE gikyuka n’etteeka ly’amasomero erifuga ennyambala y'abayizi, omwali n'ery'okusalako enviiri n'olekako yinsi emu yokka, nalyo likyuse.
Omuzadde okuweereza omwana alina enviiri enkulu yatwalibwanga mw’abo bakiwagi abamenya amateeka g’essomero. Kyokka leero abaana basoma n’enviiri ensibe, ekintu abasawo kye bavumirira. Oba okyewuunya abasoma nazo, ate n’osanga bbebi atannaweza na mwaka nga naye bamusibye enviiri!
Wabula kati okusiba abaana enviiri gufuuse musono era n'amasomero tegakyafaayo kubanga osangayo abaana abasibye enviiri, abazikuzizza n’abazisazeeko! Ekyennyamiza, omuzadde atuuka n'okuyunga agaguwa g'ebiviiri by'atamanyi gye byava n’assa ku mutwe gw'omwana nti ayagala naye atambule n'omulembe.
Omuzadde wenna nga tonnatendereza muwalawo nga bw'anyumidde penso oba duleedi w’enviiri, sooka weekkaanye akabi akali mu kusiba abaana enviiri oluvannyuma weesalirewo oba ddala oteekeddwa okumusiba enviiri oba kuzisalako.
OMUSAWO AWABUDDE
Dr. Paul Namwanja omusawo mu ddwaaliro e Mulago agamba nti: ‘Kyandibadde kirungi omuzadde okwesonyiwa okusiba omwana enviiri olw'obuzibu obukirimu. Bw'oba tosobola kukyebeera, musibeemu ekituttwa kimu kyokka wabula bwe bigenda mu bibiri n'okusoba oba ebiswayiri eby'okumukumu, awo obuzibu we butandikira.
Buzibu ki?
- Omuntu ateekeddwa okunaaba mu nviiri buli lunaku. Bw'atakikola wabaawo obuwuka obuyitibwa 'STATHLOCCOCAL' obutandika okulya olususu lw'omutwe oluvannyuma ne buleeta amabwa, ebizimba n'embalabe nga ziviira ddala ku mutwe okutuuka mu feesi. Ate bwe kituuka ku baana kisukka kubanga ensusu zaabwe ziba nto era zirumbibwa mangu obuwuka buno.
- Abantu abasinga bwe basiba enviiri balumizibwa emitwe. Kino kiva mu kuzisiba nga tozinaabamu n’okuzimyumyula.
- Ng’oggyeeko omwana okulumizibwa omutwe, afuna ekibugumu ekibi ekimubuzaako emirembe ekiyinza n’okumutaataaganya mu by’asoma.
ENDWADDE 11 EZIVA MU KUSIBA ENVIIRI
1 Endwadde y’ekiwanga
2 Okulwla amatu
3 Amaaso
4 Emimiro
5 Omutima (Kiva ku mimiro kukosebwa).
6 Amawugwe
7 Ekibobe
8 Enkovukovu mu mutwe ne ku mubiri gwonna
9 Ekiyongobero.
10 Mu bukulu omwana abeera n'emikisa mingi egy'okulwala kookolo w'ekika kyonna.
12 Ayinza okulwala omusujja gw’oku bwongo.
(Endwadde zino zonna omwana azifuna kubanga ekiwanga kye kibeera kikuluusanyiziddwa ng'ate ke kayumba k'obwongo obutambuza buli kintu mu mubiri. Ekitundu ky'omubiri ekimu bwe kirwala, kirwaza n’ekirala okukkakkana ng’ebitundu nga 10 birwadde mu mbeera eno..


text:
Essuula 1
1 Gano ge mannya g'abaana ba Isiraeri abaatuuka mu Misiri; buli muntu n'ennyumba ye n'ajja awamu ne Yakobo.
2 Lewubeeni, Simyoni, Leevi, ne Yuda;
3 Isakaali, Zebbulooni, ne Benyamini;
4 Ddaani ne Nafutaali, Gaadi ne Aseri.
5 Abantu bonna abaava mu ntumbwe za Yakobo ne baba emyoyo nsanvu: naye Yusufu yali ng'amaze okubeera mu Misiri.
6 Yusufu n'afa, ne baganda be bonna, n'emirembe giri gyonna.
7 Abaana ba Isiraeri ne bazaala, ne beeyongera nnyo, ne baba bangi, ne baba ba maanyi nnyo; ensi n'ejjula abo.
8 Awo ne walya kabaka omuggya mu Misiri ataamanya Yusufu.
9 N'abagamba abantu be nti Laba, abantu b'abaana ba Isiraeri bangi ba maanyi okusinga ffe:
10 kale tubasalire amagezi; baleme okuba abangi, olutalo bwe lulijja baleme okwegatta n'abalabe baffe, okulwana aaffe, okugolokoka okuva mu nsi.
11 Kyebaava babateekako abakoza okubabonyaabonya n'emigugu. Ne bamuzimbiia Falaawo ebibuga eby'amaterekero, Pisomu ne Lamusesi.
12 Naye nga bwe beeyongera okubabonyaabonya, bwe batyo bo bwe beeyongera obungi n'okubuna. Ne banakuwala olw'abaana ba Isiraeri.
13 Abamisiri ne babakoza emirimu abaana ba Isiraeri n'amaanyi:
14 ne bakaayisa obulamu bwabwe mu buddu obuzibu, okutegana n'ebbumba n'amatoffaali, era n'obuddu bwonna obw'omu nsuku, obuddu bwonna bwe baabakoza n'amaanyi.
15 Kabaka w’e Misiri n'abagamba abazaalisa Abaebbulaniya, erinnya ly'omu Sifira, erinnya ly'ow'okubiri Puwa:
16 n'ayogera nti Bwe mubakolanga abakazi Abaebbulaniya emirimu egy'obuzaalisa, bwe mubalabanga nga bali ku ntebe; omwana bw'abanga ow'obulenzi, mumuttanga; naye bw'abanga ow'obuwala, abeeranga mulamu.
17 Naye aba zaalisa ne bamutya Katonda, so kebaakola nga bwe baalagirwa kabaka We Misiri, naye baabakuuma Iabaaaa ab'obulenzi nga balamu.
18 Kabaka w'e Misiri n'abayita abazaalisa, n'abagamba nti Kiki ekibakoza ekigambo ekyo, ne mubakuuma abaana ab'obulenzi nga balamu?
19 Abazaalisa ne bamugamba Falaawo nti Kubanga abakazi Abaebbulaniya tebali ng'abakazi Abamisiri; kubanga balamu, abazaalisa we bagenda okubatuukirako nga bamaze okuzaala.
20 Katonda n'akola bulungi abazaalisa: abantu ne baba bangi, ne baba ba maaayi nnyo.
21 Awo kubanga abazaalisa baatya Katonda, n'abawa abaana.
22 Falaawo n'alagira abantu be bonna n'ayogera nti Buli mulenzi alizaalibwa mumusuulanga mu mugga, buli muwala mumulekanga.


text:
Bya Ahmed Mukiibi
ENGUZI, efuuse obulwadde obw’olukonvuba ku nnyanja Nnalubaale obugenda okugisaanyawo singa tebunogerwa ddagala mu bwangu.
Obulwadde bw’enguzi ku Nnalubaale busaasaanyizibwa abantu n’ebitongole byennyini abavunaanyizibwa ku kubulwanyisa ng’abamu bagirya misana ttuku mu lujudde awatali na kukwatibwamu nsonyi.
Bino si bya ppa, bituufu omuwandiisi waffe yeerabiddeko ng’omukungu wa gavumenti avunaanyizibwa afuna enguzi okuva ku nnannyini lyaato eryabadde likubyeko obwennyanja obuto.
“Nnabadde mu buziba bw’ennyanja Nnalubaale wakati w’ebizinga Dolwe ne Sigulu mu disitulikiti y’e Namayingo, ekinaala (eryato ly’abasaabaze) kwe nnabadde nsaabalira ne lisanga ‘ekiddo’.
‘Ekiddo’ kye twaguddemu lyabadde lyato lya ‘paatulo’ ery’ekitongole ky’eby’obuvubi ekirwanyisa abavuba n’okusuubula obwennyanja obuto nga liriko owa Poliisi ow’emmundu n’omukungu ow’eby’obuvubi gwe nnategeddeko erya George.
Zaabadde ssaawa nga mukaaga ez’omu ttuntu, eryato lyaffe eriyitibwa Nabaduma Enterprizes No I, erya Musajjamukulu Umar Ouma lyabadde liva ku mwalo gw’e Bugoma nga lyolekedde omwalo gw’e Ladanga.
Ku mwalo gw’e Ladanga we twasanze eryato lya ‘paatulo’ ne litusimbako emisinde era eyabadde avuga eryaffe n’aliggyamu omuliro, ekintu ekyatutiisizza naddala ffe abagenyi.
‘Poliisi tekebera maato’
Ng’eryato lya poliisi lituuse ku lyaffe, Ouma yalagiddwa okulinnya ku lyato lya Poliisi ne bamuvuga olwo eryato lyaffe ne lisigala nga liseeyeeya ku mazzi nga bwe tulinda Ouma okumaliriza ensonga n’aba ‘paatulo’.
Enteeseganya zaatutte eddakiika nga kkumi era nneerabiddeko n’agange ng’ensimbi ziwaanyisiganya emikono ng’abakungu abavunaanyizibwa ku kulwanyisa envuba embi n’obwennyanja obuto bakanda ow’eryato okubawa ssente.
Ng’enteeseganya ziwedde aba paatulo baavuze Ouma ne bamuzza ku lyato lye ne balumba eryato eddala nalyo ne batulugunya bannanyini lyo.
Mu nkola eya bulijjo, abakungu abo nga bayambibwako owa poliisi baabadde balina okwaza eryato okukakasa nti temuli bwennyanja buto, okukebera obuzito bwe lyetisse, okubala abantu abalituddeko n’okukakasa nti balina ‘Life Jackets’ n’eryato liri mu mbeera nnungi.
Wabula tewali kye baatunuddeko era ffe abasaabaze twabade tutudde ku bisero ebikubyeko obwennyanja obuto obutenkana lugalo nga ku ngulu kutuuziddwako ensawo za mukeke.
Ouma yagambye nti, buli lyato erisaabaza abantu n’okwetikka emigugu, liweebwa layisinsi okuva ku disitulikiti era aba paatulo balina okutunula ku lisiiti wabula ekyo tebakikola bo bafa ku kimu, nguzi.
Eno y’embeera eri ku Nnalubaale era bannannyini maato n’abavubi ku myalo egy’enjawulo ku bizinga: Sigulu, Dolwe, Kalangala n’ebirala bagamba nti okuggyako nga Gavumenti evuddeyo n’enteekateeka enkakali, obulyi bw’enguzi bugenda kusaanyawo Nnalubaale.
Abavubi bagamba nti, ekisinze okuvaako enguzi okweyongera ku Nnalubaale by’ebitongole eby’enjawulo ebyefuula nti birwanyisa envuba embi sso nga ababirimu bali mu kwekkusa.
Baanokoddeyo ekitongole ky’eby’obuvubi ku disitulikiti, abantu abeeyita aba Minista Nankabirwa (Minisita w’ebyobuvubi), aba BMU, aba URA, poliisi eya ‘Marine’ n’ebitongole ebirala bye bagambye nti tebalina kye bakola ku nnyanja okuggyako okulya enguzi.
Alex Ojambo, omuvubi ku kizinga Dolwe yagambye nti okuggyako omwalo gw’e Goloofa, emyalo emirala gyonna ku kizinga Dolwe, tekuli bagoberera mateeka ga bya buvubi kyokka ng’ebitongole bya gavumenti eby’enjawulo birawunako.
Bwe wabaawo akiwakanya, Ojambo yagambye nti wabeewo okulawuna ku myalo okuli: Wannyange, Busiu, Nakalanga, Bukobo, Bukaga, Namoni, Bwonje, Bugoto, Wakwekeka, Bugali, Rwanda, Lubanga, Bugali, Lufundo, Buyala, Majanji n’emirala.


text:
Essuula 1
1 Awo Yoswa bwe yamala okufa, abaana ba Isiraeri ne babuuza Mukama nti Ani alisooka okulinnya eri Abakanani, okubalwanyisa?
2 Mukama n'ayogera nti Yuda ye alirinnya: laba, ngabudde ensi mu mukono gwe.
3 Yuda n'agamba Simyoni muganda we nti Ogende nange mu mugabo gwange, tulwanyise Abakanani; era nange bwe ntyo ndigenda naawe mu mugabo gwo. Awo Simyoni n'agenda naye.
4 Yuda n'alinnya; Mukama n'agabula Abakanani n'Abaperizi mu mukono gwabwe: ne babattiramu mu Bezeki`abasajja kakumi.
5 Ne basanga Adonibezeki mu Bezeki: ne bamulwanyisa, ne batta Abakanani n'Abaperizi.
6 Naye Adonibezeki n'adduka; ne bamugoberera, ne bamukwata; ne bamusalako engalo ze ensajja n'ebigere bye ebisajja.
7 Edonibezeki n'ayogera nti Bakabaka ensanvu, abaasalibwako: engalo zaabwe ensajja n'ebigere byabwe ebisajja, baakuclnaanyizanga (emmere yaabwe) wansi w'emmeeza yange: nga nze bwe nnaakola, ne Katonda bw'ampalanye bw'atyo. Ne bamuleeta e Yerusaalemi, n'afiira eyo.
8 Abaana ba Yuda ne balwanyisa Yerusaalemi, ne bakimenya, ne bakitta n'ekitala, ne bookya ekibuga omuliro.
9 Awo bwe baamala, abaana ba Yuda ne baserengeta okulwanyisa Abakanani abaatuula mu nsi ey'ensozi, ne mu bukiika obwa ddyo, ne mu nsi ey'olusenyi.
10 Ne Yuda ne balumba Abakanani abaatuula mu Kebbulooni: (naye erinnya 1ya Kebbulooni nga ye Kiriasualuba edda:) ne batta Sesayi, ne Akimaani; ne Talumaayi.
11 N'avaayo, n'alumba abaatuula mu Debiri. (N'erinnya lya Debiri nga ye Kiriasuseferi edda.)
12 Kalebu n'ayogera nti Oyo alitta Kiriasuseferi n'akimenya, ndimuwa Akusa muwala wange okumuwasa.
13 Osunieri, omwana wa Kenazi, muganda wa Kalebu omuto, n'akimenya: n'amuwa Akusa muwala we okumuwasa.
14 Awo bwe yajja (gy'ali), n'asabisa.kitaawe ennimiro: n'ava ku ndogoyi ye; Kalebu n'amugamba nti Oyagala ki?
15 N'amugamba nti Mpa omukisa; kubanga wanteeka mu nsi ey'obukiika obwa ddyo, era, mpa n'enzizi ez'amazzi: Kalebu n'amuwa enzizi ez'engulu n'ez'emmanga.
16 N'abaana ab'Omukeeni, mukoddomi wa Musa, ne balinnya nga bava mu kibuga eky'enkindu awamu n'abaana ba Yuda ne bagenda mu lukoola lwa Yuda, oluli ku bukiika obwa ddyo obwa Aladi; ne bagenda ne batuula n'abantu.
17 Ne Yuda n'agenda ne Simyoni muganda we, ne bakuba: Abakanani abaatuula mu Zefasi, ne bakizikiririza ddala. N'erinnya ly'ebibuga lyayitibwa Koluma:
18 Era Yuda n'amenya Ggaza n'ensalo yaakyo, ne Asukuloni n'ensalo yaakyo, ne Ekuloni n'ensalo yaakyo
19 Era Mukama yali wamu ne Yuda; n'agoba (abaatuula) mu nsi ey'ensozi; kubanga teyayinza kugoba abaatuula mu kiwonvu, kubanga baali balina amagaali ag'ekyuma.
20 Ne bawa Kalebu Kebbulooni, nga Musa bwe yayogera: n'agobera omwo abaana abasatu aba Anaki.
21 N'abaana ba Benyamini ne batagoba Bayebusi abaatuula mu Yerusaalemi: naye Abayebusi ne batuula n'abaana ba Benyamini mu Yerusaalemi, ne leero:
22 N'ennyumba ya Yusufu, era nabo ne balinnya ne balumba Beseri. Mukama n'aba wamu nabo.
23 N'ennyumba ya Yusufu ne batuma okuketta Beseri. (Erinnya ly'ekibuga edda lyali Luzi.)
24 N'abakessi ne balaba omusajja ng'ava mu kibuga, ne bamugamba nti Tulage, tukwegayiridde, we tunaayingirira mu kibuga, naffe tunaakukola bulungi.
25 N'abalaga we banaayingirira mu kibuga, ne batta ekibuga n'ekitala; naye ne bata omusajja oyo n'ennyumba ye yonna.
26 Omusajja oyo n'agenda mu nsi ey'Abakiiti, n'azimba ekibuga, n'akituuma erinnya lyakyo Luzi: lye linnya lyakyo ne leero:
27 Manase n'atagoba (abaatuula) mu Besuseani n'ebyalo byakyo, ne mu Taanaki n'ebyalo byakyo, newakubadde abaatuula mu Doli n'ebyalo byakyo, newakubadde abaatuula mu Ibuleamu n'ebyalo byakyo, newakubadde abaatuula mu Megiddo n'ebyalo byakyo: naye Abakanani ne baagala okutuula mu nsi eyo:
28 Awo olwatuuka, Isiraeri bwe yafuna amaanyi, ne bakoza Abakanani emirimu, ne batabagobera ddala.
29 Efulayimu n'atagoba Bakanani abaatuula mu Gezeri; naye Abakanani rie batuula mu Gezeri wakati mu bo:
30 Zebbulooni n'atagoba abaatuula mu Kituloni, newakubadde abaatuula mu Nakaloli; naye Abakanani ne batuula mu bo; ne bafuuka ab'okuwanga omusolo.
31 Aseri n'atagoba abaatuula mu Akko, newakubadde abaatuula mu Sidoni; newakubadde mu Alabu, newakubadde mu Akuzibu; newakubadde mu Keruba, newakubadde mu Affiki newakubadde mu Lekobu:
32 naye Abaseri ne batuula mu Bakanani, be baatuula mu nsi: kubanga tebaabagoba.
33 Nafutaali n'atagoba abaatuula mu Besusemesi, newakubadde abaatuula mu Besuanasi; naye n'atuula mu Bakanani, be baatuula mu nsi: era naye abaatuula mu Besusemesi ne mu Besuanasi ne bafuuka ab'okuwanga omusolo.
34 Abamoli ne bagobera abaana ba Ddaani mu nsi ey'ensozi: ku bangatebaabaganya kuserengeta mu kiwonvu:
35 naye Abamoli baayagala okutuula ku lusozi Keresi, mu Ayalooni, ne mu Saalubimu: naye omukono gw'ennyumba ya Yusufu ne gusinga, n'okufuuka ne bafuuka ab'okuwanga omusolo
36 N ensalo ey'Abamoli yava awayambukirwa Akulabbimu, okuva ku lwazi, n'e ngulu.


text:
Amawulire
Aba taxi beekalakaasa
Abagoba ba taxi bakedde kwekalakaasa Kiddiridde aba KCCA okuyisa ekiragiro nti emmotoka zonna ezisimba mu paaka ya cooper Complex zidde mu paaka ya USAFI Paaka eno wetwog...
Ebisingawo
-
Akulira poliisi e Kajjansi attiddwaFebruary 15, 2014
-
Omukozi agambibwa okutta omwana atuuyanyeFebruary 14, 2014
-
Enjovu zisse basatuFebruary 13, 2014
-
Omusirikale attiddwaFebruary 13, 2014
Olwali
-
Ono omwana yamulemera mu lubuto
Ebyewunyisa tebiggwa munsi naye mu ggwanga lya Brazil namukadde ow’emyaka 84 asangiddwamu omwana atanazalibwa mu lubuto lwe nga yakamalamu emyaka 44. Namukadde ono agamba nti yali amanyi olub...
-
Ka pillow ka bebekyaawa
Abantu bangi balwaawo nga tebaliiko bagalana era nga bawulira okiwuubulo emirundi mingi nga tebalina ababeezabeeza Kati nno abazungu engeri gyebayiiya buli kimu bayiyiiza ka pillow akaliko n’...
-
Kano ka Kkapa kakoowa
Ekigambo kwetonda kizibu nyo era bangi kibalema. Naye wali wevuddemu newetonda kyokka omuntu n’atakusonyiwa. Kati yyo kkapa eyasazeewo okwetondera ginaayo n’egaana okugisonyiwa kata afe ...
-
obuwale bwa valentiino
Ng’olunaku lwa Valentayini lusigaddeko olunaku lumu lwokka, abagaazi b’emizannyo abatasobola kugyerekereza bazze n’agaabwe Bayiiyiiza kawale akaliko n’akaleega akaliko ebigambo ebisikir...
-
Bagobeddwa lwakubeera bakyala basajja
Tiimu y’eggwanga lya Iran ey'abakyala ey’omupiira egobye abantu 4 ku tiimu eno lwakusangibwa nga balina ebitundu by’ekyama eby'abasajja n’eb'yabakyala. Bano bewozezaako nga bwebewulir...
Emboozi
Ono omwana yamulemera mu lubuto
Ebyewunyisa tebiggwa munsi naye mu ggwanga lya Brazil namukadde ow’emyaka 84 asangiddwamu omwana atanazalibwa mu lubuto lwe nga yakamalamu emyaka 44. Namukadde ono agamba ...
Ebisingawo
-
Ka pillow ka bebekyaawaFebruary 13, 2014
-
Kano ka Kkapa kakoowaFebruary 12, 2014
-
obuwale bwa valentiinoFebruary 12, 2014
-
Bagobeddwa lwakubeera bakyala basajjaFebruary 11, 2014